Lewis Carrol 


Alice în Ţara Minunilor 


În după-amiaza aurie, 

Domol plutim pe ape line — 

Bat unda vâslele, ținute 

De mâini micuţe — şi, vezi bine, 
Nici sârguința nu-i prea mare, 
Nici iscusinţele depline. 


O, cruzi micuţi! În ăst ceas molcom, 
În astă tihnă şi visare 

Pe-un ins topit, ce-abia răsuflă, 
Să-l îmboldiţi la "un basm mare"!... 
Dar cum să-nvingă bietu-i glas, 
Unite când îs trei glăscioare? 


Năvalnic, Prima dă poruncă: 

Să nu mai stau, să-ncep îndată! 

Cu glas mai blând, A Doua roagă: 
"Năzdrăvănii, ca şi-altă dată!" 

A Treia atât de bucuroasă e de-nceput, 

Că nu-ntrerupe mai des ca pe minut o dată. 


Dar iată că, neaşteptat, tăcere-adâncă s-a lăsat. 
Supusă acum, închipuirea însoţeşte 

Pe cea din vis născuta — parcă o vede aievea — 
Cu stranii păsări şi jivine cum grăieşte, 
Năzdrăvănii şi şotii împreună depănână, 

În voie stând la sfat, prieteneşte. 


Şi ori de câte ori secau 

Fântânile închipuirii, 

Neputincios, cel slab cerând 

Să pună capăt fericirii, 

Nu era chip! "Ce altă dată?! Acum, acuma!" 
Voios strigau tustrele, zbirii! 


Aşa s-a făurit povestea de pe-al minunilor tărâm. 
Aşa, plutind pe îndelete, năzdrăvănii am tot scornit 
Și-acum, că povestirea-i gata 

Și echipajul mulțumit, 

Voioşi cârmim barca spre casă — 

Căci soarele e-n asfinţit. 


Alis! În mâna-ţi blândă ia 

Copilărescul basm şi-l pune 

Lângă curatele-ţi visări, ce amintirea 

Cu vrajă împleti-n cunune — 

Ca pe un pat mănunchi de flori, ce-un călător, 
Pe-ndepărtat meleag, stătu cândva s-adune. 


Capitolul I a d 
AIISA COBOARA IN VIZUINA IEPURAŞULUI 


Începuse a se plictisi de-a binelea Alice, de când tot şedea pe mal 
lângă sora ei şi n-avea ce face. Încercase de vreo două ori să se uite în 
cartea pe care o citea soră-sa, dar n-avea nici un haz: nici poze, nici 
dialog! "Ce rost o fi având o carte fără poze şi fără dialog?" se întreba 
Alice. 

Şi chibzuia în gândul ei (cât se putea chibzui pe o zi de arşiţă ca 
asta, care te făcea să tot picoteşti şi să ţi se împăienjeneze gândurile) 
dacă plăcerea de a împleti un şirag de margarete merita osteneala să se 
ridice şi să culeagă margaretele. Când, deodată, un lepuraş Alb, cu ochi 
de mărgean, alergă chiar pe lângă ea 

Pentru atâta lucru n-avea de ce să te prindă mirarea, şi Alice nu 
prea se miră nici când îl auzi pe lepuraş bombănina: 

— Vai, vai vai! Am să întârzii! 

(Când se gândi mai târziu la întâmplarea asta, îşi dete seama că s-ar 
fi cuvenit să o mire, dar în clipa aceea îi părea totul foarte firesc.) Însă 
când lepuraşul, nici mai mult nici mai puţin, scoase un ceasornic din 
buzunarul vestei, se uită la o şi-apoi îşi iuți fuga, Alice se repezi în 
picioare; căci îi dăduse prin gând, cu iuţeala fulgerului, că n-a mai văzut 
niciodată iepure să aibă vestă cu buzunare şi nici ceas pe care să-l 
scoată din buzunar; şi, curioasă foc, o luă la fugă peste câmp, pe urmele 
lepuraşului, ajungând tocmai la timp ca să-l vadă cum dădea buzna 
într-o vizuină mă-ricică de sub nişte tufişuri, unde pieri. 

Într-o clipă, hop şi Alice după el în vizuină! 

Coborâse fără să-şi pună cât de cât întrebarea: cum va ieşi oare de 
acolo? 

O bucată de drum, vizuina iepurească o duse pe Alice drept înainte 
ca printr-un tunel, apoi o luă brusc la vale, dar atât de brusc, încât Alice 
n-avu vreme nici o clipită să se gândească a se opri; se trezi lunecând în 
jos, ca într-o fintână foarte, foarte adâncă. 

Fie că era o fântână foarte adâncă, fie că Alice cădea foarte, foarte 
încet, oricum, avu timp, în cădere, să privească pe îndelete în juru-i şi să 
se întrebe cu mirare ce-avea să urmeze. Mai întâi încercă să privească în 
jos, spre a se lămuri unde va ajunge, dar era prea întuneric ca să poată 
deosebi ceva; apoi se uită la pereţii fântânii şi băgă de seamă că erau 
acoperiţi de rafturi cu provizii şi de etajere cu cărţi; ici şi colo văzu hărţi 
şi tablouri agăţate de piroane. În trecere, luă de pe un raft un borcan, cu 
o etichetă pe care scria: DULCEAŢA DE PORTOCALE, dar, spre marea ei 
dezamăgire, când îl deschise, îl găsi gol. Nu vru să-i dea drumul, de 
teamă să nu omoare pe cineva dedesubt, şi izbuti să aşeze borcanul 
într-un alt raft, pe lângă care luneca. 

"Ei! gândi Alice. După o cădere ca asta, nici c-o să mai îmi pese 
când m-oi da de-a dura pe scări! Cât de vitează o să le par celor 
de-acasă!... Eh! De-acu', chiar dacă aş cădea de pe acoperiş, n-aş mai 
zice nici cârc!" (Şi foarte probabil că spunea adevărul.) 

Cădea, cădea, cădea. Oare n-avea să se mai oprească nicicând? 

— Mă întreb câte leghe am străbătut de când tot cad? spuse Alice 
cu glas tare. Cred că voi fi ajuns pe undeva pe-aproape de centrul 
pământului. la să vedem: asta e, pare-mi-se, cam la patru mii de mile 
adâncime. (Fiindcă, vedeţi dumneavoastră, Alice cam învățase 
asemenea lucruri la şcoală — şi cu toate că acum nu prea era un prilej 
bun de a se făli, fiindcă n-avea cine s-o audă, totuşi putea fi folositor — 
ca exerciţiu, dacă nu pentru altceva — măcar să-şi repete cunoştinţele.) 
Da, cam asta este distanţa, dar stau şi mă-ntreb la ce Latitudine sau 
Longitudine am ajuns oare? (Alice habar n-avea ce înseamnă Latitudine, 


şi nici Longitudine, dar gândea că sunt nişte cuvinte simpatice şi 
impunătoare, încât îi plăcea să le rostească.) 

Nu trecu mult şi începu iar: 

— Oare voi cădea până la capătul celălalt al pământului? Ce nostim 
ar fi să ajung la urmă printre oamenii care umblă cu capul în jos! 
Antipaţii parcă le zice. (Mai că-i părea bine, de data asta, că n-o auzea 
nimeni, fiindcă avea oarecari îndoieli că le zice chiar aşa.) O să 
trebuiască să-i întreb care e numele ţării. "Fiţi bună, doamnă, aceasta e 
Noua Zeelandă sau Australia?" (Şi încerca să îndoaie genunchii şi să facă 
o plecăciune politicoasă — dar, spuneţi şi voi, cum poţi să îndoi 
genunchii şi să înclini capul, grațios, când cazi, plutind prin aer? Credeţi 
că voi aţi putea?) Vai, dar are să mă creadă o fetiţă cu totul şi cu totul 
neştiutoare! Nu, nu face să întreb; lasă, c-o să văd scris pe undeva. 

Cădea, cădea, cădea. Cum altceva n-avea ce face, curând începu iar 
să vorbească. 

— Dina cred c-o să-mi simtă lipsa diseară. (Dina era pisica ei.) Sper 
că n-au să uite, la ora ceaiului să-i pună şi Dinei lapte în farfuriuţă. Dina, 
drăguţa mea, ce bine ar fi fost să fii şi tu cu mine aici! Şoareci mă tem că 
nu-s în văzduh, dar poate c-ai putea prinde câte-un liliac — ştii, liliecii 
aduc foarte mult cu şoarecii. Dar oare pisicile mănâncă lilieci? Şi cum 
între timp i se cam făcuse somn, mai îngână o dată — şi-apoi iarăşi şi 
iarăşi, ca prin vis: Oare pisicile mănâncă lilieci? Oare pisicile mănâncă 
lilieci?... iar uneori greşea şi spunea: Oare liliecii mănâncă pisici? 

Dar cum tot nu ştia ce să răspundă, n-avea importanţă cum punea 
întrebarea. Simţea că începe să moţăie şi tocmai prinsese a visa că se 
plimbă, de mână cu Dina, întrebând-o foarte serios: "Hai, Dina, spune-mi 
drept: ai mâncat vreodată un liliac?" când, hodoronc-tronc, buf! şi iar 
buf! căzu pe un maldăr de crengi şi de frunziş veşted şi acolo rămase. 
Gata căderea! 

Alice nu se lovise câtuşi de puţin şi într-o clipă sări în picioare. Privi 
în sus, dar deasupră-i era întuneric; înaintea ei se întindea alt coridor 
foarte lung, în capătul căruia îl zări iar pe lepuraşul Alb, alergând cât îl 
ţineau picioarele. Nu era nici o clipă de pierdut: Alice o luă la fugă, iute 
ca vântul, şi tocmai bine îl prinse din urmă pe iepure ca să-l audă 
bombănind, în timp ce cotea după un colţ: 

— Vai de urechile şi de mustăţile mele, că tare s-a mai făcut 
târziul... 

Când cotise după iepuraş, Alice era chiar în spatele lui, dar iată că 
acum nu-l mai zărea. Se văzu într-o sală lungă şi joasă, luminată de un 
şir de lămpi ce atârnau din tavan. 

Jur împrejurul sălii erau uşi, dar toate încuiate. După ce merse Alice, 
de-o parte şi de alta, de-a lungul uşilor, încercând-o pe fiecare, se 
întoarse iar, mâhnită, în mijlocul săli şi, plimbându-se încoace şi încolo, 
se întreba cum va mai ieşi vreodată din acel loc. 

Când iată că-i căzură ochii pe o măsuţă cu trei picioare, toată din 
cleştar; iar pe ea nu se afla nimic decât o cheie mititică, de aur. 

Alice gândi mai întâi că era cheia vreuneia dintre uşile sălii; dar, vai! 
— ori vor fi fost broaştele încuietorilor prea mari, ori va fi fost cheia prea 
mică, vorba e că nici o uşă nu se descuia Dar când dădu ocol sălii pentru 
a doua oară, văzu o perdea joasă, pe care n-o băgase de seamă mai îna- 
inte; îndărătul acesteia se afla o uşiţă, înaltă de vreo trei palme; încercă 
cheia cea mititică, de aur, la această uşiţă şi — mare îi fu bucuria — 
cheia se potrivea! 

Alice deschise uşiţa şi văzu că dădea într-un gănguleţ, nu mult mai 
mare ca o gaură de şoarece; îngenunchind, privi, prin gănguleţ, într-o 
grădină cum nu mai văzuse alta de frumoasă. Cât jinduia să scape din 
sala mohorâtă şi să se plimbe printre răzoarele de flori, strălucind în 


toate culorile, şi printre fântânile acelea, ce răspândeau răcoare! Dar nici 
capul nu-l putea scoate prin deschizătura uşii. "Şi chiar dacă aş putea 
scoate capul — gândi biata Alice — la ce mi-ar fi de folos, fără umeri? Ah, 
ce bine ar fi să mă pot strânge ca o lunetă! Cred că n-ar fi prea greu, 
dacă aş şti cum să încep". Fiindcă, vedeţi, i se întâmplaseră în ultimul 
timp atâtea lucruri năstruşnice, încât începuse a gândi că de fapt foarte 
puţine lucruri erau cu adevărat imposibile. 

Se părea că degeaba aştepta Alice lângă uşiţă, încât se duse iar la 
măsuţă; mai că spera să găsească acolo altă cheie, sau măcar o notiţă 
cu instrucţiuni cum se pot strânge oameni ca lunetele. 

De data asta găsi o sticluţă ("care e sigur că nu fusese înainte" — 
zise Alice) şi, legată de gâtul sticlei, era o etichetă de hârtie pe care se 
puteau citi, cu litere frumoase şi mari, de tipar, cuvintele: BEA-MA! 

Uşor de zis: "Bea-mă!", dar Alice, o fetiţă înţeleaptă, cuminte, nu 
era să se repeadă să facă una ca asta. 

— Ba nu — zise ea — întâi mă uit, să văd dacă nu cumva scrie pe 
sticlă: "Otravă". 

Citise ea câteva istorioare foarte drăguţe, despre copii care se 
aleseseră cu arsuri, sau fuseseră înghiţiţi de lighioane sălbatice, sau 
avuseseră alte păţanii neplăcute — şi toate astea numai şi numai pentru 
că nu ţinuseră seama de nişte reguli foarte simple, pe care încercaseră 
să-i înveţe cei ce le voiau binele — de pildă: că un vătrai încins te arde 
dacă-l ţii prea mult în mână şi că, atunci când te tai foarte adânc la 
deget, cu un cuţit, de obicei curge sânge; şi nu uitase niciodată că, dacă 
bei mult dintr-o sticlă pe care scrie "otravă", e aproape sigur că mai 
curând sau mai târziu n-are să-ţi priască. 

In orice caz, pe sticla asta nu scria defel "otravă", aşa că Alice se 
încumetă să guste din ea; şi găsind-o foarte pe placul ei (fiindcă avea un 
gust amestecat, de plăcintă cu vişine, cremă de ananas, friptură de 
curcan şi pâine prăjită, caldă, unsă cu unt), repede o dădu gata toată. 

— Ce ciudat mă simt! zise Alice. Cred că sunt pe cale să mă strâng 
ca o lunetă! 

Şi-aşa şi era; scăzuse în înălţime cam până la zece degete; şi i se 
lumină faţa la gândul că acum era tocmai de mărimea potrivită ca să 
poată trece prin uşiţă în grădina aceea fermecătoare. Totuşi, mai aşteptă 
câteva minute, ca să vadă dacă mai scade încă; era cam neliniştită în 
această privinţă, "căci, mai ştii — îşi zicea — te pomeneşti că mă 
sfârşesc de tot, ca o lumânare. Stau şi mă întreb: cum aş fi atunci?" Şi 
încerca să-şi închipuie cam cum arată oare flacăra unei lumânări, după 
ce s-a stins lumânarea — fiindcă nu-şi amintea să fi văzut vreodată aşa 
ceva. 

Mai stătu niţeluş şi, văzând că nu se mai întâmpiă nimic, se hotărî 
să intre îndată în grădină, dar — vai! biata Alice! — când ajunse la uşă, 
văzu că uitase cheiţa de aur, iar când se întoarse înapoi la măsuţă, ca 
s-o ia, văzu că-i era cu neputinţă să ajungă până la cheie! O vedea foarte 
lămurit prin sticla străvezie şi încerca din răsputeri să se caţăre pe unul 
din picioarele mesei, dar prea era lunecos; şi după multe încercări 
zadarnice, biata neghiniţă se aşeză la picioarele mesei şi începu să 
plângă. 

"Hai şi nu mai plinge aşa degeaba! îşi spuse Alice cu asprime Te pof- 
tesc să încetezi imediat!" De obicei îşi dădea sfaturi foarte cuminţi (deşi 
cam rar le urma) şi uneori se certa atât de rău, încât o podideau 
lacrimile. Işi amintea că odată încercase să-şi tragă câteva palme, 
pentru că jucase necorect la o partidă de crochet cu ea însăşi; fiindcă, 
vedeţi, acestei ciudate copile îi plăcea grozav să facă pe două fiinţe 
deodată. "Dar acum — gândi biata Alice — degeaba aş zice că sunt două 
fiinţe! Când mai că n-a rămas din mine nici de-o singură fiinţă vrednică 


de luat în seamă!" 

Nu trecu mult şi-i căzu privirea asupra unei cutioare ds sticlă care se 
afla sub masă; o deschise şi găsi în ea o prăjiturică mică, mică, pe care 
erau scrise frumos, cu stafide, cuvintele: MANANCA-MA! 

— Foarte bine — zise Alice — am s-o mănânc, şi dacă mă fac mai 
mare, o să pot ajunge până la cheie, iar dacă mă fac mai mică, o să pot 
să mă strecor pe sub uşă; aşa că, de intrat în grădină, intru — şi puţin 
îmi pasă cum şi în ce fel! 

Îmbucă o fărâmă şi se întrebă îngrijorată: "Ce se întâmplă? Ce se 
întâmplă?" ţinându-şi mâna în creştetul capului, ca să vadă dacă se 
înalţă on o ia în jos. Fu foarte mirată să vadă că ră-mânea cum era; 
bineînţeles că asta se întâmplă ori de câte ori mănânci o prăjitură, dar 
Alice într-atâta se deprinsese a se aştepta la întâmplări neobişnuite, 
încât i se părea nerod şi plicticos ca lucrurile să decurgă în chip obişnuit 
Aşadar se apucă să mănânce prăjitura şi, foarte repede, o dădu gata. 


Capitolul II 
BALTA DE LACRIMI 


— Cum nu se poate mai ciu-ciudat! exclamă Alice (atât de uluită, 
încât începuse a se bâlbâi). Acu' iată că mă lungesc ca cea mai 
cogeamite lunetă din lume! Râmâneţi cu bine picioarelor! (Fiindcă 
privind în jos, spre picioarele ei, aproape că nu şi le mai vedea, într-atât 
se îndepărtau.) O, bietele mele picioruşe, stau şi mă întreb cine o să vă 
tragă ciorapii de acum încolo, cine are să vă încalţe, dragele mele? Eu, 
una, cu siguranţă că n-am să mai fiu în stare! Voi fi cu mult prea departe 
ca să mă pot ocupa de voi; trebuie să vă descurcaţi cum ştiţi "Dar — ia 
stai — să mă port bine cu ele — gândi Alice — astfel, te pomeneşti că 
n-or să mai vrea să mă ducă unde o să vreau eu să merg! la să vedem 
cam ce-aş putea face pentru ele? O să le dăruiesc câte o pereche de 
ghete noi, de fiecare Crăciun!" 

Şi se mai gândi cum va face asta. "Trebuie să te trimit cu comisiona- 
rul — îşi zicea. Are să pară cam caraghios — să trimiţi daruri propriilor 
tale picioare! Şi ce adresă nostimă va trebui să dau! 


Domniei Sale 

Piciorul Drept al Alicei, 

Pe Covoraşul de lângă sobă, 
Lângă Vătrai, 

(cu drag de la Alice). 


Pii! Ce prostii mai îndrug!" 

Tocmai când spunea asta, se lovi cu capul de tavanul sălii; într-ade- 
văr, atinsese acum o lungime de vreo nouă picioare; îndată puse mâna 
pe cheiţa de aur şi se îndreptă în grabă spre uşa grădinii. 

Biată Alice! Altceva decât să se culce pe-o parte şi să privească 
chiorâş prin uşa grădinii, fireşte că nu fu în stare; cât despre trecut prin 
uşă, nici vorbă nu putea fi, asta era mai imposibil ca oricând! Se aşeză 
jos şi se puse iar pe plâns. 

"Ar trebui să-ţi fie ruşine — îşi zicea Alice — o fată mare ca tine (şi 
aici avea dreptate) să tot plângi! Încetează imediat, atâta îţi spun!" 

Dar, cu toate astea, plângea înainte, vărsând un potop de lacrimi. 
Până la urmă se făcuse împrejurul ei o cogeamite baltă, cam la vreo 
patru degete de adâncă şi care se revărsa până hăt spre mijlocul sălii. 

După câtăva vreme auzi de departe un lipăit de picioruşe; îşi şterse 
degrabă ochii şi se uită să vadă cine vine. lată că se întorcea lepurele 


Alb, îmbrăcat grozav de elegant, ţinând într-o mână o pereche de 
mănuşi albe, din piele de căprioară, şi în cealaltă un evantai mare. Venea 
lipăind zorit din picioruşe şi tot bombănind întruna: 

— Vai, vai, Ducesa, Ducesa! Grozav aie să-şi iasă din ţâţâni dac-am 
făcut-o să aştepte! 

Alice se simţea atât de deznădăjduită, încât era gata să ceară ajutor 
oricui; aşa că, îndată ce lepurele se apropie, ea începu, încetişor şi sfios: 

— Vă rog, domnule... 

lepuraşul tresări, speriat la culme, scăpă din mâini mănuşile albe de 
piele şi evantaiul şi-o zbughi cât îl ţineau picioarele, pierind în întuneric. 

Alice ridică de jos evantaiul şi mănuşile şi, cum era foarte cald în 
sala aceea, începu să-şi facă vânt întruna, pe când continua să-şi spună: 
"Extraordinar! Ce lucruri ciudate se petrec astăzi! Şi când te gândeşti că 
ieri se petreceau toate ca de obicei. Nu cumva în timpul nopţii m-am 
schimbat în ce sunt acum? Stai să mă gândesc! Oare eram aceeaşi 
azi-dimineaţă, când m-am sculat? Parcă mi-aş aminti că mă simţeam 
niţeluş alta. Dar, dacă nu sunt aceeaşi care eram azi-dimineaţă, se pune 
întrebarea: Cine sunt atuncea? Ei, comedie! Să ştii că e o întrebare la 
care-i cât se poate de greu de răspuns". Şi se apucă să se gândească 
atent la toţi copiii de vârsta ei pe care-i cunoştea, ca să descopere nu 
care cumva s-o fi schimbat în vreunul din ei? 

"Sigur că Ada nu sunt — îşi zicea — fiindcă părul Adei e lung şi 
inelat, iar al meu e lins de-a binelea şi sigur că nu se poate să fiu Mabel, 
fiindcă eu ştiu tot felul de lucruri, pe când ea, ea ştie aşa de puţintel! Şi 
pe urmă, ea e ea şi eu sunt eu, şi — apoi — o, ce mai încurcătură! Stai să 
vedem dacă mai ştiu toate câte le ştiam. Va să zică: de patru ori cinci fac 
doisprezece, de patru ori şase treisprezece, şi de patru ori şapte fac... 
ah... N-o să ajung niciodată la douăzeci, dacă merge aşa! Nu-i nimic: la 
Tabla Înmulţirii mai greşeşti; hai să-ncerc cu Geografia: Londra e capitala 
Parisului şi Parisul e capitala Romei, şi Roma — aş, le-am spus alandala, 
cu siguranţă! Să ştii că m-am schimbat în Mabel!... Hai să spun poezia: 
Când vrea micuțul Crocodil..." 

Încrucişă mâinile în poală, ca şi când ar fi spus pe de rost o lecţie, şi 
începu să recite; dar glasul îi era aspru şi ciudat, iar cuvintele parcă 
veneau altfel ca de obicei: 


Când vrea micuțul Crocodil 
Să-i fie trupul mai frumos 
Toarnă cu sârg apă din Nil 
Pe fiecare solz lucios! 


Apoi hlizeşte dinţişorii 

Şi-ntinde gheare îmbietoare 

În mâl— poftind voios toţi peştişorii 
În fălcile-i surâzătoare! 


— Sunt sigură că nu-s astea cuvintele — zise biata Alice, şi îi dădură 
iar lacrimile, pe când vorbi înainte: Să ştii că tot Mabel sunt, şi o să 
trebuiască să merg să stau în casa aia care n-are nici un haz şi unde n-o 
să am jucării mai deloc, şi — vai! — cât o să trebuiască să învăţ! Nu! 
M-am hotărât: dacă într-adevăr sunt Mabel, rămân aici unde sunt! 
Degeaba or să vină cei de acasă şi, aplecându-şi capetele spre mine, au 
să-mi strige: "Hai înapoi, drăguță!" Eu doar o să ridic ochii şi-o să-ntreb: 
"Bine, da' spuneţi-mi întâi: cine sunt?" Dacă-mi place cine sunt, sui; dacă 
nu, rămân aici, până o să fiu altcineva. Dar, vai! — strigă Alice, 
podidind-o iar plânsul — ce bine ar fi să-i văd aplecându-se încoace! Aşa 
m-am plictisit să stau singură aici! 


La aceste vorbe îşi privi mâinile şi văzu cu mirare că îmbrăcase între 
timp una din mănuşile albe, micuţe, din piele de căprioară, ale lepuraşu- 
lui. "Cum de-am făcut asta? gândi. Să ştii că iar mă fac mică." Se sculă şi 
se apropie de măsuţă, ca să se poată măsura. Pe cât îşi putea da seama, 
nu mai avea acum decât vreo două picioare înălţime şi scădea întruna, 
foarte repede; curând descoperi că din pricina evantaiului ce-l ţinea în 
mână şi-i dete drumul în grabă — tocmai la timp, fiindcă altfel n-ar mai fi 
rămas nimic din ea. 

"Am scăpat ca prin urechile acului!" zise Alice, destul de speriată de 
această schimbare bruscă, dar mulţumită foarte că mai era în fiinţă. 
"Si-acu' spre grădină!" Şi dete fuga, cât putu de repede, către uşiţă; dar, 
vai! uşiţa iar era încuiată şi cheiţa de aur sta, ca şi mai înainte, pe 
măsuţa de cleştar, şi "e mai rău ca oricând — gândi biata copilă — 
fiindcă niciodată până acum n-am fost chiar atât de mică! Nu, niciodată! 
Serios, prea e de tot! Zău!" 

Şi pe când se jeluia aşa, îi alunecă piciorul, şi în clipa următoare. 
pâldâbâc! Căzuse într-o apă sărată, care-i ajungea până la bărbie. Mai 
întâi gândi că nimerise cumva în mare "şi-atunci pot să mă-ntorc cu 
trenul" — îşi spuse. (Alice fusese la mare o dată în viaţa ei şi trăsese 
concluzia că oriunde te-ai duce, pe litoralul Angliei, dai de nişte cabine 
de baie pe plajă, de câţiva copii care se joacă în nisip, cu lopăţele de 
lemn, şi-apoi de un şir de vile de locuit, iar îndărătul lor se află totdeauna 
o gară.) Însă îşi dădu seama cur rând că se afla în balta de lacrimi ce le 
vărsase ea, pe când era înaltă de vreo nouă picioare. 

— Ce bine era să nu fi plâns atât! zicea Alice, încercând să treacă 
înot balta. Drept pedeapsă, mă tem că acum mă voi îneca în propriile 
mele lacrimi. O să fie foarte ciudat! Dar totul e ciudat astăzi. 

Chiar atunci auzi ceva plescăind prin apă, în apropiere, şi înotă 
într-acolo, ca să vadă ce e. Întâi crezu că e o morsă sau un hipopotam, 
dar apoi îşi aminti cât de mică era ea acum şi-şi dădu seama degrabă că 
făptura ce-o vedea nu era decât un şoarece care, ca şi dânsa, căzuse în 
baltă. 

"Oare are vreun rost să-i vorbesc acestui şoarece? gândi Alice. Totul 
e atât de neobişnuit pe-aici, încât nu m-ar mira să poată vorbi; în tot 
cazul, nu strică să încerc." Aşa că începu: 

— O, Şoarece! Nu cumva ştii cum se iese din balta asta? Am obosit 
de când tot înot pe-aici. O, Şoarece! 

(Alice gândea că aşa este corect să te adresezi unui şoarece; era 
prima dată când făcea una ca asta, îşi amintea însă că văzuse în 
Gramatica Latină a fratelui ei: "Un şoarece — al unui şoarece — unui 
şoarece — un şoarece — o, şoarece!") Şoarecele o privi ţintă şi parcă i se 
păru că-i face semn, clipind niţel dintr-un ochişor, dar de spus nu spuse 
nimic. 

"Poate nu înţelege englezeşte — gândi Alice Fără îndoială că e un 
şoarece francez, care a trecut la noi cu William Cuceritorul. (Căci deşi 
ştia puţină istorie, Alice n-avea idei foarte limpezi cam cât de demult se 
întâmplaseră lucrurile.) Aşadar, o luă de la cap: 

— Où est ma chatte? adică spuse prima propoziţie care se găsea în 
cartea ei de franceză. 

Şoarecele deodată ţâşni din apă şi tot trupul părea să-i tremure de 
spaimă. 

— Ah, vă rog să mă iertaţi! strigă îndată Alice, temându-se că-l 
jignise pe bietul animal. Am uitat de tot că nu vă plac pisicile. 

— Asta-i bună! izbucni Şoarecele într-un chiţăit mânios. Nu-mi plac 
pisicile! Dumitale, dac-ai fi în locul meu, ţi-ar place pisicile? 

— Ştiu şi eu, poate că nu — zise Alice împăciuitor; vă rog, nu vă 
supăraţi de ce-am spus. Şi, cu toate astea, îmi pare rău că nu vi-o pot 


arăta pe Dina, pisica noastră. Cred că şi dumneavoastră ar începe să vă 
placă pisicile dacă aţi vedea-o. E atât de drăguță şi de blândă, draga de 
ea — vorbi înainte Alice, mai mult pentru sine, pe când înota alene prin 
baltă — şi-aşa frumos stă şi toarce lângă sobă, şi-şi linge lăbuţele, şi-şi 
spală feţişoara, şi-atât de plăcut e s-o alinţi — aşa-i de moale şi catifelată 
— şi la prins şoareci e neîntrecută... O, iertaţi-mă! — exclamă Alice din 
nou, căci de data asta Şoarecelui i se zbârlise tot părul pe trup, şi era 
sigură că-l ofensase grozav... Dar hai să nu mai vorbim de ea, dacă nu vă 
place. 

— Cine vorbeşte? chiţăi mânios Şoarecele, tremurând din cap 
până-n vârful codiţei. Parcă mi-ar fi dat mie prin gând să vorbesc despre 
una ca asta! Neamul nostru totdeauna a detestat pisicile. 

— făpturile astea neruşinate, urâte, vulgare! Şă nu le mai aud 
numele! 

— Nu, nu! zise Alice, foarte zorită să schimbe vorba. Vă plac poate... 
vă plac cumva... câinii? 

Şoarecele nu răspunse, încât Alice continuă cu grabă: 

— Aproape de casa noastră e un căţeluş atât de drăguţ! Ce mi-ar 
place să vi-l arăt! Un "terrier" mic — ştiţi, cu ochi strălucitori, şi cu nişte 
păr lung, lung, cafeniu şi creţ! Şi dacă zvârli ceva, ştie s-aducă înapoi, 
ştie să stea în două labe, ca să ceară de mâncare, şi câte şi mai câte — 
nici nu le ţin minte pe toate — şi-i al unui fermier, care zice că face o 
groază de bani, atât e de folositor! Zice că omoară toţi guzganii şi — vai 
de mine! — strigă Alice cu mâhnire — mă tem că iar v-am supărat! 


Căci Şoarecele pornise a se îndepărta înot, pe cât putea de iute, 
stârnind cu mişcările sale un adevărat cutremur prin baltă. Alice strigă 
după el, cu glas blând: 

— Şoarece dragă! Te rog, vino înapoi, şi n-o să mai vorbim despre 
pisici — şi nici despre câini, dacă nu poţi să-i suferi! 

Când auzi aşa Şoarecele, coti înapoi şi înotă domol spre dânsa; faţa 
îi pălise (de supărare, îşi zicea Alice) şi-acum spuse cu glas încet şi 
tremurător: 

— Hai pe țărm, şi-o să-ţi spun povestea mea, ca să-nţelegi de ce nu 
pot să sufăr câinii şi pisicile. 

Era şi timpul să iasă din baltă, căci se făcuse o aglomeraţie grozavă, 
din pricina mulţimii de păsări şi de jivine ce căzuseră în ea: o Raţă şi o 
Pasăre-Dodo, un Papagal malaiez, cu penaj colorat, un Vultan şi câte şi 
mai câte lighioane ciudate. Alice o luă înainte şi toată adunarea înotă în 
urma ei spre țărm. 


Capitolul III i A 5 
UN MITING-ALERGATOR ŞI O POVESTE CU COADA LUNGA 


Fu o adunare ciudată, într-adevăr, când se strânseră laolaltă pe mal 
păsările cu penajul ud leoarcă, animalele cu blana lipită de trup şi toți 
şiroind de apă, cătrăniţi şi simțindu-se cât se poate de prost. 

Fireşte că cea dintâi problemă era: cum să se usuce. Se sfătuiră în 
privinţa asta; şi nu trecuseră nici câteva minute, că Alice se văzu stând 
de vorbă cu toţi, foarte nestânjenită, de parcă i-ar fi cunoscut de când 
trăia. 

De fapt, în această discuţie avu o neînțelegere cam lungă cu 
Papagalul, care în cele din urmă se bosumflă şi nu mai spuse decât: 
"Sunt mai în vârstă ca tine, aşa că ştiu mai bine"; dar Alice nu voia să-i 
dea dreptate, fără să ştie ce vârstă are — şi cum Papagalul nu voia cu 


nici un chip să-şi spună vârsta, discuţia se opri aici. În cele din urmă, 
Şoarecele, care părea să fie un personaj foarte respectat de toţi, strigă: 

— Aşezaţi-vă, toată lumea, şi ascultați ce-o să vă spun! Să vedeţi 
cum vă usuc eu de repede! 

Cu toţii se aşezară îndată, într-un cerc larg, în jurul Şoarecelui. Alice 
nu-şi desprindea ochii de la el, vrând să fie cât mai atentă, căci se temea 
că face un guturai grozav, dacă nu se usucă degrabă. 

— Hm, hm! făcu Şoarecele, ca un orator de vază. Sânteţi gata cu 
toţii? Vă spun cea mai uscată istorie pe care o ştiu. Tăcere peste tot, vă 
rog!... William Cuceritorul, a cărui cauză era sprijinită de Papă, obţinu 
curând supunerea englezilor care simțeau nevoia de conducători, 
deoarece în ultima vreme se deprinseseră a vedea ţara frecvent 
invadată şi cotropită. Edwin şi Morcar, conții provinciilor Mercia şi 
Northumbria... 

— Brr! făcu Papagalul malaiez, înfiorându-se. 

— Pardon? Aţi spus ceva? întrebă Şoarecele, încruntat, dar foarte 
politicos. 

— Eu nu! se grăbi să-l asigure Papagalul. 

— Aşa mi s-a părut! zise Şoarecele. Continui: Edwin şi Morcar, conții 
provinciilor Mercia şi Northumbria, se declarară de partea lui; şi chiar 
Stigand, patriotul arhiepiscop de Canterbury găsi de cuviinţă... 

— Ce zici că găsi? întrerupse Rata. 

— Găsi de cuviinţă — răspunse Şoarecele, cam supărat. Doar ştiţi cu 
toţii ce înseamnă "a găsi de cuviinţă". 

— Eu ştiu ce înseamnă a găsi. Când găsesc eu ceva — zise Rața — 
înseamnă de obicei o broască sau o râmă. Da', vorba e, arhiepiscopul 
ce-a găsit? 

Şoarecele nu băgă în seamă această întrebare, ci se grăbi să-şi 
continue istoria: 

— ...găsi de cuviinţă să iasă în întâmpinarea lui William, însoţit de 
Edgar Atheling, şi să-i ofere coroana Atitudinea lui William fu la început 
moderată. Însă insolenţa Normanzilor lui... Cum te mai simţi acum, 
drăguță? adăugă, întorcându-se către Alice. 

— La fel de udă ca mai 'nainte — răspunse ea, pe un ton melancolic. 
Pare-se că nu mă usucă deloc istoria. 

— În cazul acesta — spuse Pasărea-Dodo cu gravitate sculându-se 
în picioare — propun să se amâne mitingul, pentru adoptarea imediată a 
unor remedii mai energice... 

— În ce limbă-i fi vorbind?! o întrerupse Vultanul. Eu, unul, nu prea 
pricep ce spui — şi nu numai atât, dar cred că nici dumneata nu pricepi! 

Şi Vultanul cobori ochii, ca să-şi ascundă zâmbetul, iar câţiva dintre 
ceilalţi se auziră chicotind. 

— Ce voiam să spun — zise Pasărea-Dodo cu un glas din care se 
cunoştea că era jignită — e că cel mai bun mijloc ca să ne zvântăm ar fi 
un miting-alergător. 

— Ce-i aceea? întrebă Alice, nu atât din dorinţa de-a şti, ci mai mult 
fiindcă Pasărea-Dodo se oprise, ca şi cum ar fi aşteptat ca cineva să 
spună ceva, iar, dintre ceilalţi, nimeni nu spunea nimic. 

— Cred — urmă Pasărea-Dodo — că cea mai bună explicaţie este 
să-l şi facem. 

(Şi, cum se prea poate să vreţi şi voi să încercaţi jocul ăsta într-o zi 
de iarnă, o să vă spun cum a făcut Pasărea-Dodo.) Mai întâi a însemnat, 
ca într-un fel de cerc, un traseu de alergare ("n-are importanţă forma 
exactă" — a zis) şi-apoi i-a împrăştiat pe toţi, din loc în loc, pe acest 
traseu. N-a zis: "Una — două — trei — gata!" Ci fiecare începea să alerge 
când voia şi se oprea când îi venea, încât nu era uşor să ştii când s-a 
terminat alergarea. Dar, după ce alergaseră aşa cam vreo jumătate de 


oră şi se zvântaseră bine, Pasărea-Dodo strigă, s-o audă toată lumea: 

— S-a terminat alergarea! şi cu toţi se strânseră în jurul ei, gâfâind 
şi întrebând: 

— Da' cine-a câştigat? 

La această întrebare, Pasărea-Dodo nu putu răspunde fără a se 
gândi îndelung; rămase deci multă vreme cu un deget dus la frunte (aşa 
cum îl vedeţi de obicei înfăţişat în poze pe Shakespeare), iar ceilalţi 
aşteptau în tăcere. În cele din urmă, Pasărea-Dodo zise: 

— Toţi au câştigat, şi fiecăruia i se cuvine câte un premiu. 

— Dar cine să împartă premiile? întrebară cu toţii, într-un glas. 

— Mai e vorbă? Ea, fireşte! zise Dodo, arătând cu un deget spre 
Alice; şi toată adunarea se îngrămădi îndată în jurul ei, strigând de-a 
valma: 

— Premiile! Premiile! 

Alicei nu-i dădea în gând ce să facă; disperată, băgă mâna în 
buzunar, de unde scoase o cutie de caramele (din fericire nu pătrunsese 
în ea apa sărată); le împărţi la toţi drept premiu şi îi ajunse exact câte 
una de fiecare. 

— Dar şi ei i se cuvine un premiu, nu-i aşa? zise Şoarecele. 

— Fireşte — aprobă Pasărea-Dodo, cu gravitate. Altceva ce mai ai în 
buzunar? adăugă, îndreptându-se către Alis. 

— Doar un degetar — răspunse ea tristă. 

— Dă-l încoace — zise Pasărea-Dodo. 

Se adunară iarăşi cu toţii în jurul Alicei şi Pasărea-Dodo îi înmână 
solemn degetarul, spunând: 

— Te rugăm să primeşti acest frumos degetar. 

Şi după ce-şi sfârşi scurta cuvântare, strigară cu toţii: 

— Urra! Să trăiască! 

Alice găsi toată chestia asta foarte caraghioasă, dar toţi arătau atât 
de serioşii încât nu cuteza să râdă; şi cum nu găsea nimic de spus, făcu 
doar o plecăciune şi luă degetarul, cu o înfăţişare cât putu de solemnă. 

Acum era momentul să se mănânce caramelele, ceea ce nu decurse 
fără zgomot şi oarecari încurcături, căci păsările mari se plângeau că 
n-au cum gusta carameaua lor, iar cele mici se înecară, de trebuiră 
ceilalţi să le dea câţiva pumnişori în spate. Totuşi, până la urmă trecu şi 
asta şi apoi şezură iar în cerc şi se rugară de Şoarece să le mai 
istorisească ceva. 

— Mi-aţi făgăduit că-mi spuneţi povestea dumneavoastră — ţineţi 
minte — şi din ce pricină nu puteţi suferi "C" şi "P" — adăugă în şoaptă 
Alice, cam temându-se să nu-l supere iar. 

— E lungă şi e tristă! zise Şoarecele, încolăcindu-şi coada către Alice 
şi oftând. 

— Lungă e într-adevăr — zise Alice, măsurând din ochi, cu mirare, 
coada Şoarecelui — dar de ce spuneţi că e tristă? 

Şi-şi bătea mereu capul cu întrebarea asta, în timp ce vorbea 
Şoarecele, încât în mintea ei povestea luă cam următoarea înfăţişare: 


"Când mâniosul domn Azor, într-o 
zi, prin pridvor, Se-ntâlni c-un 
Şoricel, Tam-nesam se şi repezi 
la el: "Derbedeu! Prea o faci 
lată! Te vestesc că te dau 
în judecată! Tot n-am azi de 
ce s-alerg. Te voi urmări pe 
tine! Nu zi ba, Şoarece! (Le- 
gea nu-i un oarece.) Legea-i 
Lege...!" Văzând aşa, Şori- 


celul bâigui către jigodie: 
"Luminăţie! Preacinstite 
Domn Azor! în această 
urmărire, De n-or fi jude- 
cători, nici arbitri, Ni-i-n 
zadar alergătura!" "Ce atâta 
tura-vura! — făcu repede 
Azor, — Judecător voi 
fi chiar eu! Şi arbitru — 
fiindcă ţii — El de colo — 
cică hâtru — Tot eu sunt! 
Şi să ştii: Pe cuvânt, 
Tot procesul eu ţi-l 
judec! Şi vezi bine! 
Pedepsit vei cum se 
cuvine! Sentința va 
fi: Condamnat să fii... 
la moarte! Executa- 
rea — nu te prindă 
mirarea — 
Tot eu 
o fac — 
Ţac! 
Tac" 


— Nici n-asculți! îi spuse Şoarecele Alicei, cu asprime. La ce te 
gândeşti? 

— lertaţi-mă — răspunse Alice foate smerită. Aţi ajuns la al cincilea 
cot, nu-i aşa? 

— Ce cot! ţipă Şoarecele mânios. Dacă n-asculţi! lar s-o-nnod? 

— Un nod? zise Alice, privind îngrijorată spre codiţa Şoarecelui Şi 
cum era ea totdeauna gata să sară în ajutor, adăugă: Să v-ajut să-l 
deznodaţi; vă rog, arătaţi-mi unde e! 

— Nici prin gând nu-mi trece — zise Şoarecele, ridicându-se şi 
pornind să plece. Mă insulţi, dacă îndrugi asemenea prostii! 

— N-am vrut! se rugă de iertare biata Alice. Dar dumneavoastră vă 
supăraţi atât de repede! 

Şoarecele nu răspunse, ci doar mârâi. 

— Vă rog, veniţi înapoi şi terminaţi povestea! strigă Alice după el. 

Şi toţi ceilalţi adăugară, într-un glas: 

— Vă rugăm, veniţi înapoi şi terminaţi povestea. 

Şoarecele doar dădu din cap şi iuți pasul. 

— Ce păcat că n-a vrut să stea! oftă Papagalul, de îndată ce 
Şoarecele nu se mai văzu; iar un Rac profită de prilej ca să-i dea 
învăţătură feciorului său: 

— Vezi, flăcăule! Învață ca tu, unul, să nu-ți ieşi niciodată din fire! 

— Ia mai taci, tătucule! răspunse Răcuşorul, cam arţăgos. Nici o 
scoică n-ar avea răbdare să te-asculte! 

— Ah, ce bine ar fi s-o am aici pe Dina! spuse Alice tare, fără a vorbi 
cuiva anume. L-ar aduce ea îndată înapoi! 

— Da' cine-i Dina, dacă-mi daţi voie să vă întreb! zise Papagalul. 

Alice răspunse repede, bucuroasă, ca totdeauna, să vorbească de 
pisicuţa ei: 

— Dina e pisica noastră. E neîntrecută la prins şoareci, n-aveţi idee! 
Pii! Şi dac-aţi vedea-o cum se ia după păsărele! Cum dă cu ochii de-o 
păsărică, haţ! — ţi-o şi papă! 

Aceste vorbe stârniră mare tulburare printre cei de faţă. Câteva 


păsări se îndepărtară în grabă; un Cioroi bătrân începu să-şi lege grijuliu 
fularul în jurul gâtului, zicând: 

— Zău că trebuie să mă duc acasă; aerul de seară îmi face rău la 
gât! 

Şi o Cănăriţă strigă cu tremur în glas către puişorii ei: 

— Hai să plecăm copii. E târziu; de mult s-ar fi cuvenit să fiţi în pat! 

Cu fel de fel de pretexte, se cărăbăniră toţi, şi în curând Alice se 
văzu singură. 

"Era mai bine să nu fi pomenit de Dina — îşi spuse cu jale. Se pare 
că n-o iubeşte nimeni pe-aici — şi eu sunt sigură că-i cea mai drăguță 
pisică din lume! O, scumpa mea Dina! Mă-ntreb dacă te voi mai vedea 
cândva!" Şi biata Alice se porni iar pe plâns, căci se simţea foarte 
singură şi descurajată. 

Dar nu trecu mult şi auzi iar, de departe, un tropăit de picioruşe. 
Ridică repede capul: mai că spera că Şoarecele se va fi răzgândit şi că 
venea înapoi, să-şi termine povestea 


Capitolul IV 
IEPURAŞUL TRIMITE UN BILEŢEL 


Era Iepurele Alb, care venea înapoi, păşind agale, tropa-tropa, şi tot 
uitându-se de colo-colo, de parcă ar fi pierdut ceva. Şi Alice îl auzi cum 
bombănea: 

— Ducesa! Ducesa! Vai de lăbuţele mele! Vai de blana şi de 
mustăţile mele! O să pună să mă execute, sigur cum îs copoii copoi! Da' 
unde-am putut să le scap, stau şi mă-ntreb? 

Alice ghici într-o clipă că se uita după evantai şi după mănuşile albe, 
din piele de căprioară — şi se apucă să caute şi ea, cu toată bunăvoința. 
Dar nici urmă de ele, nicăieri; totul părea să se fi schimbat de când 
înotase în baltă, iar sala cea mare, cu măsuţa de cleştar şi cu uşa cea 
mititică, pierise cu desăvârşire. 

Foarte curând, lepuraşul dădu cu ochii de Alice, care căuta de zor, şi 
strigă la ea cu glas foarte supărat: 

— Ei, Mariana, tu ce cauţi aici? Dă o fugă pân' acasă — în clipa asta 
— şi adu-mi o pereche de mănuşi şi-un evantai! Hai, iute! 

lar Alice într-atât se sperie, încât o luă îndată la fugă în direcţia ce 
i-o arătase lepuraşul, fără măcar să încerce a-l lămuri că greşise. 

"M-a luat drept slujnica lui — îşi zicea, alergând. Ce-o să se mai 
mire, când o să descopere cine sunt! Totuşi ar fi bine să-i aduc evantaiul 
şi mănuşile — bineînţeles dacă le pot găsi." 

Pe când încă mai vorbea astfel, dădu de-o căsuţă curăţică, iar pe 
poarta ei se vedea o plăcuţă de alamă strălucitoare, pe care era gravat 
numele: 


"V. IEPURAŞU". 


Intră fără să bată şi urcă scările în fugă, de frică nu cumva să dea 
nas în nas cu adevărata Mariana şi să fie alungată înainte de-a fi găsit 
evantaiul şi mănuşile. 

"Ce năzdrăvănie! îşi spunea Alice. Auzi, să mă trimită după treburile 
lui un lepuraş! Acuşi-acuşi să vezi c-o să se-apuce şi Dina să mă pună la 
treabă!" 

Şi porni să-şi închipuie cam cum ar fi asta. De pildă, ar chema-o 
dădaca ei: "Alice! Vino imediat şi pregăteşte-te de plimbare!" lar ea ar 
răspunde: "Numai o clipă! Vin îndată! Trebuie să pândea; lângă gaura 
asta de şoarece, până se întoarce Dina — să n-o zbughească șoarecele". 


"Însă cred că dacă ar începe să-şi dea asemenea aere şi să pună 
lumea la treabă — gândi mai departe Alice — cei de-acasă nici n-ar mai 
tine-o pe Dina!" 

Între timp umblase până nimerise într-o odăiţă drăguță, cu o masă 
lângă fereastră; şi pe masă (după cum sperase) iată că se găseau un 
evantai şi vreo două-trei perechi de mănuşi mititele, din piele albă de 
căprioară. Luă evantaiul şi o pereche de mănuşi şi, tocmai când era gata 
să plece, îi căzură ochii pe o sticluţă care sta lângă oglindă. Sticluţa asta 
n-avea nici o etichetă cu vorbele "BEA-MA", dar Alice tot îi scoase dopul 
şi o duse la gură. "Ştiu bine — îşi spuse că, ori de câte ori mănânc sau 
beau, se întâmplă câte ceva interesant: hai să văd, dacă beau din 
sticluţa asta ce-o să se mai întâmple. Sper, zău aşa, c-o să mă facă să 
cresc iar mare; mi s-a urât de când sunt o fărâmă de fetiţă!" 

Şi chiar c-o făcu să crească — şi încă mult mai degrabă decât se aş- 
tepta; nici nu băuse jumătate din sticluţă, când îşi dete seama că dăduse 
cu capul de tavan şi trebui să se aplece, ca să nu-şi frângă gâtul. Puse 
repede sticluţa jos, zicându-şi: "Ajunge! Sper că mai mult ca atâta n-o să 
cresc — şi cum sunt acum, nu mai pot să ies pe uşă. Ce bine era să nu fi 
băut chiar atât!" 

Dar, ah! În zadar se mai căia acum! Creştea şi creştea — şi curând 
fu nevoită să stea în genunchi; un minut mai târziu, nici aşa nu mai avea 
loc şi încercă să se culce pe podea, cu un cot proptit în uşă şi cu celălalt 
braţ încolăcit în jurul capului. Dar tot mai creştea; când nu mai avu 
încotro, scoase un braţ pe fereastră şi un picior prin hornul de pe 
acoperiş şi-şi spuse: "Ce-o să mă fac, dacă tot mai cresc!" 

Dar, din fericire, sticluţa fermecată îşi făcuse efectul pe deplin şi 
Alice nu mai crescu. Sta însă într-o poziţie foarte neplăcută — şi cum nu 
vedea în ce fel ar mai putea ieşi din cameră, se simţea, fireşte, foarte 
nenorocită. 

"Era cu mult mai plăcut acasă — gândea biata Alice — când nu mă 
făceam, întruna, ba mică, ba mare, şi nu trebuia s-ascult de şoareci şi de 
iepuraşi. Mai c-aş dori să nu fi coborât în vizuina aceea de iepure — şi 
totuşi... şi totuşi... e destul de nostimă viaţa pe care o duc! Tare mă mai 
minunez: ce s-o fi întâmplat cu mine?! Când citeam câte un basm, cre- 
deam că asemenea lucruri nu se întâmplă niciodată, şi iată-mă acum în 
plin basm! Ar trebui să se scrie o carte despre mine — serios că da! Și 
când o să cresc mare, o s-o scriu eu; dar am crescut mare de pe acum — 
adăugă necăjită —- în tot cazul aici nu mai am loc să cresc." 

"Dar oare o să rămân la vârsta pe care-o am acum? mai gândi Alice. 
Într-un fel e plăcut să ştii că n-o să fii niciodată babă — ei, da' şi să ai 
mereu de făcut lecţii! O, nici asta nu mi-ar place!" 

"Prostuţă ce eşti! îşi răspunse tot ea. Cum ai putea să faci lecţii aici? 
Păi abia încapi tu, unde să mai încapă şi cărţile pentru lecţii!" 

Şi tot aşa chibzuia, privind situaţia când dintr-o latură, când din 
cealaltă şi purtând o adevărată conversaţie cu sine însăşi. Câteva 
minute mai târziu auzi însă un glas, afară, şi se opri să asculte. 

— Mariana! Mariana! striga glasul. Adu-mi mănuşile — în clipa asta! 

Apoi se auzi "tropa-tropa" pe scări. Alice ştia că era lepurele, care 
venea să vadă ce face dânsa acolo, şi începu să tremure de se clătina 
toată casa, uitând cu desăvârşire că acum ea era de o mie de ori mai 
mare decât lepuraşul şi că era caraghios să se teamă de dânsul. 

Îndată, lepurele ajunse la uşă şi încercă s-o deschidă, dar cum uşa 
se deschidea spre înăuntrul camerei, de unde Alice o împingea zdravăn 
cu cotul, degeaba încerca lepuraşul s-o deschidă. Alice îl auzi 
spunându-şi: 

— Ce să fac... O să dau ocol casei şi o să intru pe fereastră. 

"Asta n-ai s-o faci!" gândi Alice; şi după ce aşteptă până i se păru 


că-l aude pe lepure sub fereastră, scoase brusc mâna afară şi se făcu că 
înhaţă ceva. Nu înhăţă nimic, dar auzi un țipăt ascuţit şi o bufnitură, 
şi-un zornăit de sticlă spartă, ceea ce o făcu să-şi închipuie că poate 
lepuraşul căzuse în vreo răsadniţă de castraveți, sau cam aşa ceva. 
După asta se auzi un glas mânios (era al lepuraşului): 

— Pet, Pet! Unde eşti? 

Iar apoi un glas pe care nu-l mai auzise: 

— Aci sunt, fireşte că-s aci! Sap după mere, Cucoane! 

— E taci, sapi după mere! îl îngână supărat lepuraşul. Hai şi 
ajută-mă să ies de-aici! (Şi iar se auzi zornăit de sticlă spartă.) 

— Acu' spune tu, Pet, ce-i acolo-n fereastră? 

— E cu siguranţă un braţ, Cucoane! ("bi-bi-bi-raţ" rostea bietul, de 
tare ce se bâlbâia de frică). 

— Un braţ, nătărăule! Cine-a mai văzut un braţ atât de mare? Nu 
vezi că umple toată fereastra? 

— Da, Cucoane, aveţi dreptate; da' tot brat îi. 

— Păi, în tot cazul n-are ce căuta acolo; du-te tu şi dă-l afară! 

După asta urmă o tăcere lungă, şi Alice nu mai auzea decât şoapte, 
la răstimpuri — de pildă: 

— Parcă nu-mi vine... să fac una ca asta... Cucoane... zău aşa... 
nu-mi place defel... nu-mi place! 

— Fă aşa cum îţi spun, mă fricosule! 

În cele din urmă, Alice iar întinse mâna şi se făcu iar că înhaţă ceva. 
De data asta se auziră două ţipete ascuţite, şi iar zornăit de sticlă spartă. 
"Ce de mai răsadniţe de castraveți au ăştia în jurul casei! gândi Alice. Mă 
întreb, acum ce-or să mai facă! Măcar de-ar putea ei să mă scoată prin 
fereastră! Eu, una, ştiu bine că m-am săturat să mai stau aşa aici!" 

Aşteptă câtva timp fără să mai audă nimic; în cele din urmă se auzi 
huruitul unor roţi mici de car şi zarva multor glasuri, care vorbeau de-a 
valma; Alice desluşi cuvintele: 

— Scara ailaltă unde e? 

— Păi, eu trebuia s-aduc numa' una; Bil trebuia s-o aducă p-ailaltă. 

— Bil! Ad-o-ncoa, flăcăule! 

— Aşa, urcă-le aici, în colţul ăsta. Nu, întâi leagă-le una de alta, aşa 
n-ajung nici pân' la jumătate. 

— A! las' c-o să meargă; nu mai tot găsi nod în papură. 

— Na, Bileţel, prinde frânghia asta! 

— O să-l ţină acoperişul? 

— Ai grijă de olanul ăla desprins!... O! ia uite-l, cade! Jos capetele! 
(Nişte trosnete tari.) ...Cine naiba făcu asta?... Bil trebuie să fi fost!... 
Cine intră pe coş!... 

— No, eu nu! Du-te tu! 

— Ba, asta n-o fac, nu! 

— Să coboare Bil prin coş. 

— Ei, n-auzi, Bileţel? Stăpânu' zice că tu să cobori prin coş! 

"Aşa! Va să zică Bil o să coboare prin coş, nu zău? îşi spuse Alice. 
Toate alea văd că lui Bil i se pun în spinare! Eu, una, n-aş vrea să fiu în 
locul acestui Bileţel! E cam strâmt hornul ăsta, ce-i drept, dar cred că la 
o adică sunt eu în stare să trag un picior zdravăn prin el!" 

Îşi trase, cât putu, piciorul înapoi şi aşteptă până ce auzi, aproape, 
deasupră.-i, o lighioană mică — de ce soi să fi fost nu putea ghici — 
scormonind şi luptându-se a se strecura prin horn; şi-apoi, zicându-şi: 
"Ăsta e Bil!", Alice izbi o dată zdravăn cu piciorul şi-aşteptă să vadă ce se 
mai întâmplă. 

Întâi şi întâi n auzi pe toţi, într-un glas, strigând: 

— la uitaţi-l pe Bil, cum sare! 

Apoi glasul lepuraşului singur: 


— Prindeţi-l voi, ăi de lângă gard! 

Apoi tăcere — apoi iar învălmăşeală de glasuri. 

— Ţineţi-i capul! 

— Niţel rachiu! 

— Vezi să nu se înece! 

— Ce s-a-ntâmplat, băiatule? Ce-ai păţit!? 

— Spune-ne tot! 

În cele din urmă se auzi scârţâind un glăscior slab ("ăsta-i Bil", gândi 
Alice): 

— De, nici eu nu prea ştia Nu, nu mai îmi daţi; mă simt mai bine 
acum, da-s prea năucit ca să vă povestesc. Tot ce ştiu e că... s-a repezit 
nu-ş' ce naiba la mine, prin horn, şi mi-a pocnit un bobârnac de-am 
zburat ca o cometă! 

— Da, zău, Bileţel, chiar aşa-ai zburat! adeveriră ceilalţi. 

— Trebuie să dăm foc casei! se auzi glasul lepurelui. 

Atunci Alice strigă cât putu de tare: 

— Dacă faceţi una ca asta, o pun pe Dina să vă-nhaţe! 

Urmă o tăcere de moarte, iar Alice gândi: "Mă întreb ce vor face 
acum? Dacă ar avea un dram de minte, ar scoate acoperişul". 

Un minut-două mai târziu, începură iar să se foiască, şi Alice îl auzi 
pe lepuraş: 

— O roabă o s-ajungă pentru început 

"O roabă cu ce?" se întrebă Alice. Dar n-avu timp să se întrebe mult, 
căci în clipa următoare o ploaie de pietricele mici se revărsă pe 
fereastră, unele atingându-i faţa. "Îi fac eu să înceteze", îşi spuse şi 
strigă cu glas tare: 

— Să nu mai faceţi asta, c-o să vă pară rău! 

lar urmă o tăcere de moarte. 

Alice băgă de seamă cu oarecare uimire că pietricelele împrăştiate 
pe podea se prefăceau toate în prăjiturele şi-atunci îi veni o idee 
straşnică. 

"Dacă mănânc o prăjiturică din asta — gândi ea — e sigur c-o să mi 
se schimbe iar statura; şi cum mai mare nu pot să mă fac, probabil c-o 
să mă fac mai mică." 

Aşa că înghiţi o prăjiturică şi constată cu încântare că începe 
imediat să se micşoreze. De îndată ce fu îndeajuns de mică pentru a 
putea trece prin uşă, părăsi casa în fugă. Afară văzu o grămadă de 
animale şi de păsări mici, care stăteau şi aşteptau. Bietul Pui de Şopârlă, 
Bil, era în mijlocul lor, sprijinit de doi Şoareci albi, care îi dădeau să bea 
ceva dintr-o sticlă. Când o zăriră, se năpustiră cu toţii către Alice; dar ea 
o luă la fugă cât putu de iute şi se văzu curând la adăpost, într-o pădure 
deasă. 

"Cel dintâi lucru pe care trebuie să-l fac — îşi spunea Alice — este 
să cresc din nou până la măsura mea obişnuită; iar cel de-al doilea, să 
găsesc drumul către grădina aceea încântătoare. Cred că ăsta e cel mai 
bun plan." 

Părea, fără îndoială, un plan excelent, foarte bine şi foarte simplu 
întocmit; singura greutate era că Alice n-avea nici cea mai mică idee 
cum să înceapă a-l împlini; iar pe când privea îngrijorată în juru-i prin 
desişul arborilor, un hămăit scurt şi repezit, chiar deasupra capului ei, o 
făcu să se uite repede în sus. 

Un cătelandru uriaş o privea de la înălţimea ochilor lui mari şi 
rotunzi şi, întinzând şovăielnic o labă, încerca s-o atingă. 

— Mititelul de el! zise Alice, cu glas mângâios, şi se căzni să-l 
fluiere, dar totodată fi era grozav de teamă ca nu cumva să fie flămând, 
căci atunci probabil c-ar fi mâncat-o, cu toate mângăierile ei. 

Aproape fără să-şi dea seama, culese de pe jos o crenguţă şi i-o 


întinse; căţeluşul, când o văzu, făcu un salt în aer cu toate patru 
picioarele, scheunând de încântare, şi se repezi la crenguţă, făcându-se 
că vrea s-o sfâşie. Alice se feri îndărătul unei urzici înalte, ca să n-o dea 
peste cap căţelandrul; în clipa când ieşi iar la iveală, de cealaltă parte a 
urzicii, el iar se avântă spre crenguţă, făcând o tumbă în aer, de zorit ce 
era s-o apuce. Alice gândi că asta era ca şi cum s-ar fi jucat cu un cal de 
camion, şi temându-se în fiece clipă să n-o calce îi picioare căţeluşul, 
fugi iar să se ascundă îndărătul urzicii. După aceea, căţeluşul începu o 
figură nouă: se tot repezea de aproape la crenguţă, alergând de fiece 
dată puţintel înainte şi o bună bucată înapoi, şi lătrând tot timpul, cu 
glas răguşit; în cele din urmă se aşeză, mai depărtişor, gâfâind, cu limba 
atârnându-i afară şi cu ochii săi mari pe jumătate închişi. 

Alice îşi zise că e momentul s-o şteargă. O luă îndată la fugă şi fugi 
până obosi de abia mai sufla, şi până ce lătratul căţelandrului nu se mai 
auzi decât foarte slab, din depărtare. 

— Da' ce căţeluş dulce era! zise Alice, rezemându-se de o floare de 
păpădie, ca să se mai odihnească şi făcându-şi vânt cu o frunză. Ce mult 
mi-ar fi plăcut să-l învăţ câte şi mai câte giumbuşlucuri — da, dacă aş fi 
fost destul de mare!... Ah, ah! Mai c-am uitat că trebuie neapărat să 
cresc iar! la să vedem — ce-i de făcut oare? Bănuiesc c-ar trebui să 
mănânc sau să beau ceva; dar vorba e: ce? 

Într-adevăr, asta era întrebarea: ce să mănânce? Alice se uită în 
juru-i, la flori şi la firele de iarbă, dar nu văzu nimic care să-i fi părut 
potrivit a fi mâncat sau băut în situaţia ei în apropiere, creştea o 
ciupercă mare, cam de-o înălţime cu dânsa; după ce o cercetă, pe 
dedesubt, din amândouă laturile şi dindărăt, îi dete în gând că n-ar fi rău 
să se uite şi pe deasupra, să vadă acolo ce era? 

Se înălţă deci în vârful picioarelor şi aruncă o privire peste marginea 
ciupercii; îndată se văzu ochi în ochi cu o omidă mare, albastră, care 
şedea în vârf, cu braţele încrucişate şi — ca un boier bătrân — fuma 
tacticos dintr-o narghilea lungă, neluând-o câtuşi de puţin în seamă pe 
Alice, cum dealtfel nu părea să ia în seamă nimic altceva. 


Capitolul V 5 
POVEŢELE DOMNULUI OMIDA 


Domnul Omidă şi Alice se priviră câtva timp în tăcere; în cele din 
urmă, Omidă scoase ciubucul din gură şi o întrebă cu glas sfârşit, 
somnoros: 

— Da' dumneata cine eşti? 

Alice nu prea se simţea încurajată de această introducere. Răspunse 
cam sfioasă: 

— De, în clipa asta nu prea ştiu, domnule, cine sunt; atâta ştiu — 
cine eram când m-am dat jos din pat azi-dimineaţă, dar cred că 
de-atunci m-am schimbat de câteva ori. 

— Adică cum? zise domnul Omidă cu severitate. Vorbeşte lămurit! 

— Aş vrea, domnule — zise Alice — dar mi-e teamă că n-o să pot, 
fiindcă nici eu nu-s lămurită. 

— E de neînțeles — zise domnul Omidă. 

— Mă tem că mai de înţeles ca atât n-o să vă pot explica răspunse 
Alice, foarte politicos — de vreme ce şi mie îmi e totul de neînțeles; şi, 
ştiţi, când te schimbi de atâtea ori pe zi, începi să nu mai înţelegi nimic, 
nu-i aşa? 

— Nu-i aşa! zise domnul Omidă. 

— De, poate că dumneavoastră încă n-aţi fost în situaţia asta — zise 
Alice — dar când o să trebuiască să vă schimbaţi în crisalidă — şi o să 


vină şi ziua aceea — şi apoi în fluture, desigur c-o să vi se pară cam 
ciudat, nu credeţi? 

— Deloc — zise domnul Omidă. 

— De, poate că dumneavoastră simţiţi altfel decât mine — zise Alice 
— tot ce ştiu e că mie mi s-ar părea foarte ciudat. 

— Dumitale! zise domnul Omidă cu dispreţ Da' cine eşti dumneata? 

Ceea ce iarăşi îi aducea înapoi la punctul de unde pornise convor- 
birea. 

Alice era cam sâcâită de faptul că domnul Omidă îi vorbea atât de 
scurt; se ridică în picioare şi zise, foarte serios; 

— Cred că mai întâi ar trebui să-mi spuneţi cine sunteţi dum- 
neavoastră! 

— De ce? zise domnul Omidă. 

lată altă întrebare care o cam uluia; şi cum nu-i dădea în gând nici 
un răspuns prea bun, şi cum domnul Omidă părea să fie într-o dispoziţie 
foarte proastă, Alice întoarse spatele, să plece. 

— Vino înapoi! o strigă domnul Omidă. Am ceva important să-ţi 
spun! 

Asta era o făgăduială ispititoare, încât Alice se întoarse iar şi se 
apropie. 

— Nu te pierde cu firea — zise domnul Omidă. 

— Asta-i tot? făcu Alice, stăpânindu-şi cu greu supărarea. 

— Nu — zise domnul Omidă. 

Alice gândi că la urma urmei putea să mai aştepte — tot n-avea 
ceva mai bun de făcut şi poate că până la urmă tot îi mai spunea ceva 
interesant. Câteva minute, domnul Omidă pufăi înainte în tăcere, dar în 
cele din urmă îşi desfăcu braţele încrucişate, scoase ciubucul din gură şi 
zise: 

— Va să zică, gândeşti că te-ai schimbat, hm? 

— Mă tem că da, domnule — zise Alice. Unele lucruri nu mi le 
amintesc ca altă dată, şi nici zece minute în şir nu rămân la fel — ba mă 
fac mică, ba mă fac mare! 

— Ce lucruri nu-ţi aminteşti? întrebă domnul Omidă. 

— Păi, de pildă, am încercat să spun poezia "Când harnica albină 
vrea" şi a ieşit cu totul altceva! răspunse Alice, cu glas foarte jalnic. 

— Spune poezia "Eşti bătrân, taică Will" — zise domnul Omidă. 

Alice îşi încrucişă mâinile la piept şi începu: 


— Eşti bătrân, taică Will — feciorul grăi — 
Părul de tot ţi-a albit; 

Cu capul în jos oare bine o fi 

Să stai, în mâini proptit? 


— Când tânăr eram, ce-i drept, mă temeam 
Că statul în cap m-o prosti; 

De când ştiu că tot prost sunt, 

Stau în cap, băieţaş, după pofta inimii! 


— Eşti bătrân, taică Will — ţi-am mai spus — pe cuvânt, 
Și ai forme aproape obeze! 

Cum de brațele tot mlădioase îţi sunt? 

Şi picioarele tot sfârleze! 


— Mlădios ca să fiu, mădularele toate, 
De când eram tânăr, le-am uns cu-alifie. 
Uite alifia — vrei şi tu poate 

Să-ţi vând niţică? E cinci bani cutia. 


— Eşti bătrân — zice fiul — şi ţi-s fălcile moi, 
De să mestece seu ar fi bune, 

Da' gâsca o mănânci cu oase şi cioc — 

Cum faci, taică, astă minune? 


— Când june eram, cu pletele-n vânt, 
Voiam să mă fac avocat; 

Pricinile apoi cu nevasta pledând, 
Fălcii tărie am păstrat. 


— Eşti bătrân, taică Will — zice fiul iar — 
Cine-ar crede că eşti în stare 

Să ţii-n vârful nasului un ţipar 

În cumpănă! E de mirare! 


— La destule mirări pân-acu' ţi-am răspuns! 
Rogu-te, acum te cară! 

Mai am şi-alte treburi. Şi mi-i de-ajuns! 

Vezi c-acu' îţi fac vânt pe scară! 


— N-ai spus-o bine — zise domnul Omidă. 

— Da, mi se pare şi mie că nu prea am spus-o bine; unele cuvinte 
mi-au ieşit altfel. 

— Ţi-a ieşit altfel de la început până la sfârşit — spuse categoric 
domnul Omidă, după care urmă o tăcere de câteva minute. 

Cel dintâi vorbi domnul Omidă. 

— Ce mărime ţi-ar conveni? întrebă. 

— A, nu m-am gândit la o mărime anume — răspunse repede Alice. 
Atâta că-i neplăcut să te tot schimbi mereu, ştiţi? 

— Nu ştiu zise domnul Omidă. 

Alice nu mai spuse nimic; în viaţa ei nu mai întâlnise pe cineva care 
s-o contrazică atâta; simţea că-şi pierde răbdarea. 

— Cum eşti acum îţi place? 

— De... mi-ar place să fiu niţeluş mai mare, domnule, dacă nu vă e 
cu supărare — spuse Alice. E jalnic să ai o înălţime de un deget. 

— Ba deloc — e o înălţime foarte bună! zise cu mânie domnul 
Omidă, înălțându-se ţeapăn pe când vorbea (avea exact înălţimea de un 
deget). 

— Dar eu nu-s obişnuită! se scuză biata Alice cu glas plângător. Şi 
gândi în sinea ei: "Of, că numai de fiinţe supărăcioase dau!" 

— O să te obişnuieşti cu timpul — spuse domnul Omidă şi, luând 
ciubucul în gură, porni iar să pufăie. 

De data asta, Alice aşteptă cu răbdare până va binevoi să-i 
vorbească din nou. 

După un minut, două, domnul Omidă scoase ciubucul din gură, 
căscă o dată, de două ori, se scutură, apoi se dete jos de pe ciupercă şi 
se depărta prin iarbă, rostind între timp, nepăsător: 

— Dintr-o parte creşti mare, din cealaltă te faci mică. 

"Dintr-o parte din ce? Cealaltă parte din ce?" se întreba Alice în sinea 
€l. 

— Din ciupercă — zise domnul Omidă, de parcă ar fi fost întrebat cu 
glas tare; şi, o clipă mai târziu, se făcuse nevăzut. 

Alice rămase câtva timp pe gânduri în faţa ciupercii, încercând a se 
lămuri care să-i fie cele două părţi; şi cum ciuperca era cu desăvârşire 
rotundă, găsea problema foarte grea în cele din urmă o cuprinse cu 
braţele până unde putea ajunge şi rupse cu fiece mână câte o bucăţică 


din margine. 

"Ei, acu' care ce e?" se întrebă şi ronţăi o fârâmiţă din bucăţica ce-o 
ţinea în mâna dreaptă, ca s-o încerce; în clipa următoare simţi o izbitură 
sub bărbie: i se pocnise de picior. 

Fu foarte speriată de această schimbare bruscă; dar îşi dădu seama 
că nu e timp de pierdut, căci scădea repede; trebuia îndată să mănânce 
puţin din cealaltă bucăţică. Bărbia îi era atât de îndesată în picior, încât 
abia mai avea loc să deschidă gura; dar în cele din urmă o deschise şi 
reuşi să înghită o fărâmă şi din bucăţica mâinii stângi. 

— Ce bine că pot să mişc iar capul! exclamă Alice încântată, dar în 
clipa următoare se sperie din nou, căci nu-şi mai găsea umerii. Tot ce 
vedea, când privea în jos, era o lungime imensă de gât, care părea a se 
înălța ca un lujer dintr-o mare de frunziş verde, ce se zărea aşternut 
departe, sub ea. 

— Ce-o fi verdeaţa aia multă? zise Alice Şi ce s-or fi făcut umerii 
mei? Şi, bietele mele mâini, cum de nu vă pot vedea? 

Vorbind, îşi mişca mâinile de colo până colo, dar fără altă urmare 
decât că îndepărtatul frunziş de sub ea tremura niţeluş. 

Cum se părea că nu-i chip să-şi ducă mâinile la cap, încercă să-şi 
aplece capul până va da de mâini — şi fu încântată să vadă că gâtul îi 
era mlădios ca un şarpe. 

Tocmai reuşise să-l aplece, unduit într-un zigzag grațios, şi se 
pregătea să-l cufunde printre frunze (descoperise că acestea nu erau 
decât coroanele copacilor sub care umblase), când un sâsâit aprig o făcu 
să se tragă înapoi cu grabă: un porumbel mare îi zburase în obraz şi o 
bătea mânios cu aripile. 

— Şarpe! tipa Porumbelul. 

— Nu sunt şarpe! protestă Alice indignată. Dă-mi pace! 

— Ba eşti şarpe! repetă Porumbelul, dar cu glas ceva mai potolit, 
apoi adăugă aproape plângând: Am încercat în toate felurile şi tot 
degeaba! Nu-i chip să le intri în voie! 

— Nu înţeleg câtuşi de puţin despre ce vorbiţi — zise Alice. 

— Am încercat prin rădăcinile arborilor, am încercat în malul apei, 
am încercat prin tufişuri — continuă Porumbelul, fără a lua seama la ea. 
Dar şerpii ăştia... Nu poţi să-i împaci! 

Alice era tot mai nelămurită; gândi însă că n-avea rost să mai spună 
nimic până nu va termina de vorbit Porumbelul. 

— Ca şi cum n-ar fi destulă osteneală cu clocitul ouălor — zise 
Porumbelul. Trebuie să mai fii şi cu ochii în patru după şerpi, zi şi noapte! 
Nici un picuşor n-am dormit, de trei săp-tămâni! 

— Îmi pare foarte rău c-aţi avut supărări — spuse Alice, care acum 
începea să înţeleagă păsul Porumbelului. 

— Şi tocmai când alesesem cel mai înalt copac din pădure — 
continuă Porumbelul, aţâţându-i-se iar glasul — şi tocmai când gândeam 
că în sfârşit am scăpat de ei, poftim, se ivesc iar din senin, şerpeşte, cu 
tertipurile lor! Brr! Şarpe! 

— Dar eu nu sunt şarpe, ţi-am mai spus! îl încredinţă Alice. Eu sunt 
0... eu sunt o... 

— Da, sigur! Ce eşti atunci? zise Porumbelul. Văd eu că te căzneşti a 
născoci ceva! 

— Eu... eu sunt o fetiţă — zise Alice, cam cu îndoială, amintindu-şi 
de câte ori se prefăcuse în acea zi. 

— Nu zău, ce mai scorneală! răspunse Porumbelul, pe un ton de 
adânc dispreţ. Am văzut eu destule fetiţe în viaţa mea, dar nici una cu un 
gât ca ăsta! Nu, nu! Eşti şarpe, degeaba tăgăduieşti. Acuşi o să-mi spui 
că n-ai gustat niciodată un ou! 

— Am gustat ouă, desigur — zise Alice, căci era un copil care 


spunea totdeauna adevărul — fiindcă, ştiţi, fetiţele mănâncă şi ele ouă, 
ca şi şerpii. 

— Nu cred asta — spuse Porumbelul — dar dac-o fi aşa, atunci 
înseamnă că sunt şi ele un fel de şerpi; asta-i tot ce pot să spun. 

Era o idee atât de nouă pentru Alice, încât amuţi câteva clipe, ceea 
ce-i dete Porumbelului răgaz să adauge: 

— Te uiţi după ouă, las' că ştiu eu; şi dacă-i aşa, ce-mi pasă mie de 
eşti fetiţă, ori şarpe? 

— Da-mi pasă mie foarte mult — se grăbi să spună Alice — numai că 
din întâmplare nu mă uit după ouă; şi chiar dacă aş face una ca asta, nu 
le-aş lua pe-ale dumitale; mie nu-mi plac ouăle crude. 

— Atunci pleacă de-aici! zise Porumbelul îmbufnat, aciuindu-se 
iarăşi în cuibul lui. 

Alice se ghemui printre copaci — cu chiu cu vai, fiindcă gâtul i se în- 
curca mereu printre crengi, şi una, două, trebuia să stea să şi-l descurce. 
După câtva timp îşi aminti că încă mai ţinea în mâini cele două bucățele 
de ciupercă şi se apucă să ronţăie, cu mare grijă, câte-un pic, când 
dintr-o bucată, când din cealaltă — ba crescând, ba scăzând — până ce, 
în sfârşit, văzu că izbutise să ajungă la înălţimea ei obişnuită. 

De atâta vreme nu mai fusese cât de cât normală ca statură, încât 
la început i se păru foarte curios; dar în câteva minute se obişnui şi 
începu iar să stea de vorbă cu sine însăşi, cum prinsese obiceiul. "Bravo, 
acum am împlinit jumătate din ce-aveam de gând! Uluitoare sunt 
schimbările astea... niciodată nu ştiu ce-o să devin, de la un minut la 
altul! Totuşi, iată c-am revenit la măsura mea obişnuită; ceea ce am de 
făcut acum, întâi şi întâi, e să pătrund în grădina aceea frumoasă. 
Mă-ntreb, oare cum pot face asta?" 

Vorbind astfel, ajunse deodată într-un luminiş, unde se găsea o 
casă, nu mai înaltă de vreo patru picioare. 

"Oricine ar locui aici — gândi Alice — n-are rost să intru la ei cu 
statura pe care o am acum: vai, da' şi-ar ieşi din fire de spaimă!" 

Aşa că începu să ronţăie iar binişor din bucăţica ce-o ţinea în mâna 
dreaptă şi nu cuteză să se apropie de casă înainte de a fi scăzut la vreo 
nouă degete. 


Capitolul VI 
PURCEL CU PIPER 


Un minut, două, stătu şi se uită la casă, întrebându-se ce să facă 
mai întâi, când deodată se ivi, alergând dinspre pădure, un lacheu (Alice 
îl consideră lacheu, fiindcă era îmbrăcat în livrea; altminteri, judecând 
după faţa lui, ar fi zis că-i un peşte). Acest lacheu se apropie de casă şi 
ciocăni tare m uşă. Îi deschise un alt lacheu în livrea, cu o faţă rotundă şi 
ochi mari, ca de broască. Amândoi lacheii aveau părul pudrat şi aranjat 
în bucle ce le acopereau tot capul. 

Alice observă toate astea şi — foarte curioasă să afle despre ce era 
vorba — se dădu puţin mai la o parte, în pădure, ca să asculte. 

Întâi şi întâi, Lacheul-Peşte scoase la iveală, de sub braţ, o scrisoare 
mare — aproape cât el de mare — pe care i-o înmână celuilalt, spunând, 
pe un ton solemn: 

— Pentru Ducesă. O invitaţie la crochet din partea Reginei. 

Lacheul-Broască repetă, pe acelaşi ton solemn, doar întorcând niţel 
cuvintele: 

— De la Regină. O invitaţie la crochet pentru Ducesă. 

Apoi îşi făcură unul altuia câte-o plecăciune adâncă şi buclele li se 
amestecară. 


Alice se prăpădea de râs uitându-se la ei; alergă înapoi în pădure să 
se ascundă, de frică să n-o audă cei doi, şi când scoase iar capul ca să 
privească, Lacheul-Peşte plecase, iar celălalt şedea pe jos, aproape de 
uşă, şi se holba la cer, prosteşte. Alice merse cu sfială până la uşă şi 
bătu. 

— N-are nici un rost să baţi — zise Lacheul — pentru două motive: 
mai întâi, fiindcă eu sunt de aceeaşi parte a uşii ca şi dumneata; al 
doilea, pentru că cei dinăuntru fac atâta gălăgie, că tot nu te-aude 
nimeni. 

Şi într-adevăr, dinăuntru se auzea un scandal nemaipomenit: nişte 
neîncetate urlete şi strănuturi, şi — una, două — câte un trosnet 
puternic, de parcă s-ar fi fărâmat în bucăţi vreo farfurie sau vreo oală. 

— Atunci — zise Alice — cum să intru? 

— Ar mai avea rost să baţi — vorbi înainte Lacheul, fără să ţină 
seama de spusele ei — dacă ar fi uşa asta între noi. De pildă, dacă ai fi 
înăuntru, dumneata ai putea să baţi şi eu aş putea să-ţi deschid, 
înţelegi? 

Pe când vorbea, se holba întruna la cer şi Alice socoti că asta era 
hotărât nepoliticos. "Dar poate că nu-i vina lui — îşi zise apoi — no fi 
putând altfel; are ochii atât de aproape de creştetul capului! Dar în tot 
cazul ar putea să răspundă la întrebări." 

— Cum să intru? repetă cu glas tare. 

Lacheul zise: 

— Eu o să şed aici până mâine. 

În clipa aceea, uşa casei se deschise şi zbură prin ea, chiar peste 
capul Lacheului, o farfurie mare; îi atinse în treacăt nasul şi zbură mai 
departe, până se fărâmă de-un copac. 

— ... sau poate şi până poimâine — continuă Lacheul, pe acelaşi 
ton, de parcă nu s-ar fi întâmplat nimic. 

— Cum să intru? întrebă iar Alice, cu glas mai tare. 

— Păi, vorba e dacă trebuie să intri? zise Lacheul. Asta-i vorba, întâi 
şi întâi, înţelegi dumneata? 

Adevărul ăsta era, fără îndoială, numai că Alicei nu-i prea plăcu să-l 
audă. 

— E îngrozitor — bombăni pentru sine — cum te contrazic toate 
fiinţele astea! Să înnebuneşti, nu alta! 

Între timp, Lacheul găsise un bun prilej ca să-şi repete observaţiile 
de adineauri, cu oarecari înflorituri: 

— Eu o să şed aici întruna, zile întregi. 

— Şi eu ce să fac? zise Alice. 

— Ce doreşti — zise Lacheul şi începu să fluiere. 

— A! Degeaba stau la discuţie cu ăsta — zise Alice disperată — e 
tâmpit de-a binelea! 

Apoi deschise uşa şi intră. 

Uşa ducea de-a dreptul într-o bucătărie mare, plină de fum de la un 
capăt la altul. În mijloc, pe un scăunaş cu trei picioare, şedea Ducesa, cu 
un ocopil mic în braţe. Bucătăreasa sta aplecată deasupra focului şi 
amesteca într-un ceaun mare, ce părea plin cu supă. 

"Cu siguranţă că a pus prea mult piper în supă!" îşi zise Alice, 
printre strănuturi. 

Într-adevăr, prea era încărcat aerul cu miros de piper. Până şi 
Ducesa strănuta din când în când; iar copilaşul ba urla, ba strănuta, fără 
încetare. Singurele fiinţe din bucătărie care nu strănutau erau 
bucătăreasa şi o pisică mare, ce sta pe vatră, rânjind cu gura până la 
urechi. 

— Sunteţi bună să-mi spuneţi — zise Alice, cu niţică sfială, fiindcă 
nu era prea sigură dacă se cuvenea să vorbească ea întâi — de ce 


rânjeşte aşa pisica dumneavoastră? 

— Fiindcă-i o pisică din Cheshire — zise Ducesa — de-aia, Porcule! 

Ultimele cuvinte le rosti tam-nesam, atât de mânioasă, încât Alice 
mai că sări în sus; dar îndată văzu că nu-i erau adresate ei, ci copilaşului, 
încât prinse curaj şi vorbi mai departe: 

— Nu ştiam că pisicile din Cheshire totdeauna rânjesc; de fapt, nici 
nu ştiam că pisicile ştiu să rânjească. 

— Toate ştiu — zise Ducesa — şi mai toate rânjesc. 

— Eu nu ştiu nici una care să rânjească — zise Alice foarte 
cuviincios, bucuroasă că încropise o convorbire. 

— Multe nu ştii tu, mai e vorbă — răspunse Ducesa. 

Alicei nu-i plăcu deloc tonul cu care-i spusese asta şi gândi c-ar fi 
mai bine să găsească alt subiect de conversaţie. In timp ce şovăia cam 
ce să aleagă, bucătăreasa luă de pe foc ceaunul cu supă şi, îndată după 
aceea, se apucă să arunce cu tot ce găsea la îndemână în Ducesă şi în 
copil — întâi cu vătraiul, apoi urmă o ploaie de tingiri, tăvi şi farfurii. 
Ducesa, chiar când o nimerea câte ceva, făcea de parcă nici n-ar fi băgat 
de seamă, iar copilul urla oricum atât de tare, încât era cu neputinţă să 
ştii dacă-l supărau ori nu loviturile. 

— Ah, te rog, bagă de seamă ce faci! strigă Alice, sărind îngrozită de 
la locul ei. Vai, să şti că i-a rupt drăguțul de născior! exclamă iarăşi când 
o cratiţă neobişnuit de mare zburase chiar pe lângă nasul copilului, mai 
să i-l strivească. 

— Dacă şi-ar vedea fiecare de treaba lui — se mârâi Ducesa — s-ar 
mişca lumea cu mult mai repede. 

— Dar asta n-ar fi de nici un folos — zise Alice, foarte bucuroasă că 
avea prilej să arate şi ea niţel ce ştie. Gândiţi-vă, cum s-ar mai descurca 
cu ziua şi cu noaptea? Fiindcă, nu-i aşa, fi trebuiesc pământului douăzeci 
şi patru de ore ca să se sucească în jurul axei sale. 

— Fiindcă veni vorba de sucit — zise Ducesa — suceşte-i gâtul! 

Alice aruncă o privire cam înfricoşată spre bucătăreasă, ca să vadă 
dacă are de gând să ia în serios această idee de-a Ducesei, dar bucătă- 
reasa amesteca de zor în supă şi părea să nici nu asculte, încât Alice 
cuteză să vorbească înainte: 

— Douăzeci şi patru de ore, dacă nu mă-nşel — sau douăsprezece? 
— Am... 

— Ah, ce tot mă plictiseşti pe mine cu de-alde astea! zise Ducesa. 
Niciodată n-am putut să sufăr cifrele! 

Apoi se apucă iar să adoarmă copilul, cântându-i un fel de cântec de 
leagăn şi zguduindu-l zdravăn la sfârşitul fiecărui vers: 


Fii aspră cu micuțul tău, 
Şi bate-l când strănută; 
Strănută fiindcă este rău, 
Ştie că te-ntărâtă. 


alăturându-i-se bucătăreasa şi copilul): 

Hapciu! Hapciu! Hapciu! 

Pe când Ducesa cântă cea de-a doua strofă, îl tot zguduia cu 
străşnicie pe copil, care, bietul de el, urla atât de tare, încât Alice abia 
desluşea vorbele cântecului: 

Sunt aspră cu micuțul meu, 


Îl bat dacă strănută; 
li prinde bine, zic şi eu, 


Papara, şi-i ajută! 
COR 
Văleu! Văleu! Văleu! 


— Poftim, dacă vrei, vezi tu niţel de el! îi spuse Ducesa Alicei, 
zvârlind copilul spre ea. E timpul să mă-mbrac, ca să merg să joc crochet 
cu Regina — şi ieşi în grabă din odaie. 

Bucătăreasa aruncă după ea o tingire, care însă abia o atinse. 

Alice îl prinse cu greu pe copil, fiindcă mititelul avea o formă ciudată: 
ţinea braţele şi picioarele întinse în lături. "Parc-ar fi o stea de mare", 
gândi fetiţa 

Când îl prinse, sforăia bietul de el ca o locomotivă — şi timp de un 
minut-două se tot încovriga şi iar se întindea, încât Alice cu chiu cu vai 
izbutea să-l ţină. 

De îndată ce se lămuri ce-avea de făcut ca să-l poată purta în braţe, 
îl duse afară la aer (trebuia să-l sucească într-un fel de nod şi, ca să nu 
se mai poată desface, să-i apuce strâns urechea dreaptă şi piciorul 
stâng). 

"Dacă nu-l iau cu mine pe copilul ăsta — se gândea Alice — într-o 
zi-două au să-l omoare; nu-i oare o crimă să-l las aici? 

Ultimele cuvinte le spuse cu glas tare. 

Mititelul grohăi, de parcă i-ar fi răspuns (de la un timp nu mai 
strănuta). 

— De ce grohăi? îl mustră Alice. Nu-i deloc cuviincios să te exprimi 
astfel. 

Copilaşul iarăşi grohăi şi atunci Alice, foarte îngrijorată, îi cercetă 
faţa, ca să vadă ce e cu el. Fără îndoială, avea nasul din cale-afară de 
cârn — semăna mai mult a rât, decât a nas; iar ochii i se făceau tot mai 
mititei — prea erau mici pentru un copil. Toate astea nu-i plăceau deloc 
Alicei. 

"Dar poate c-o fi din pricina plânsului — gândi, şi se uită iar în ochii 
copilului, să vadă urme de lacrimi Nu, nici urmă de lacrimi!" 

— Dacă ai de gând să te prefaci într-un purcel, dragul meu — zise 
Alice, foarte serioasă — eu, una, nu mai vreau să am de-a face cu tine. 
Ai grijă! 

Bietul mititel iar hohoti (sau grohăi, nu puteai desluşi care din două) 
şi mai merseră câtva timp, în tăcere. 

Alice tocmai începuse a se întreba în sinea ei: "Când o s-aduc acasă 
vietatea asta, ce-o să fac cu ea?'", când pruncul grohăi din nou, atât de 
tare, că Alice, îngrijorată, îi cercetă iar chipul. De data asta nu mai 
încăpea îndoială: era un purcel în toată regula, încât Alice îşi dădu seama 
că n-avea absolut nici un rost să-l ducă mai departe. 

Aşa că îl puse jos şi fu foarte uşurată văzându-l tropăind frumuşel 
către pădure. 

"Când ar fi crescut mare — îşi zise — ar fi fost un copil groaznic de 
urât; dar ca purcel mi se pare foarte drăguţ." Şi începu a se gândi la alţi 
copii pe care-i cunoştea, cărora le-ar fi stat foarte bine ca purcei — şi 
tocmai îşi spunea: "Dacă ai şti cum să-i prefaci de-adevărat..." când, 
deodată, rămase foarte mirată văzând pisica de Cheshire agăţată de 
creanga unui copac din apropiere. 

Pisica doar se hlizi când o văzu. Alicei i se păru destul de blândă, 
totuşi avea nişte gheare foarte lungi şi o mulţime de dinţi ascuţiţi, încât 
Alice îşi dădu seama că se cuvenea s-o trateze cu respect. 

— Pisicuţă de Cheshire — începu, cu oarecare sfială, fiindcă nu ştia 
deloc dacă o să-i placă acest nume. 


Dar Pisica nu făcu altceva decât să rânjească şi mai tare. 

"Ei, deocamdată văd că-i pare bine", gândi Alice şi vorbi înainte. 

— Vrei, te rog să fii atât de bună şi să-mi spui în ce direcţie s-o iau 
ca să plec de-aici? 

— Asta depinde foarte mult de locul unde vrei s-ajungi — zise Pisica. 

— Nu prea îmi pasă unde ajung — zise Alice 

— Atunci n-are importanţă în ce direcţie o iei — zise Pisica. 

— ... numai s-ajung undeva — adăugă Alice, drept explicaţie. 

— O, bineînţeles că ajungi, dacă mergi cât trebuie. 

Asta nu era de tăgăduit, îşi dete seama Alice, şi încercă altă 
întrebare: 

— Cam cine stă pe-aici pe-aproape? 

— În partea aceea — spuse Pisica, fluturând într-acolo laba dreaptă 
— stă un Pălărier; iar în partea asta — şi flutură cealaltă labă — stă un 
lepure de Martie. Te poţi duce la oricare dintre ei; amândoi sunt nebuni. 

— Dar eu n-am chef să mă duc printre nebuni — ripostă Alice. 

— A, n-ai ce-i face — zise Pisica Toţi suntem nebuni pe-aici. Şi eu 
sunt nebună. Şi tu eşti nebună. 

— De unde ştii că sunt nebună? întrebă Alice 

— Trebuie să fii — zise Pisica — altfel ce căutai pe-aici? 

Alice nu fu deloc convinsă că asta era o dovadă; totuşi continuă să 
întrebe: 

— Şi de unde ştii că tu eşti nebună? 

— Păi, mai întâi de toate, câinele e nebun? Nu e, zic eu. Aşa-i? 

— Cred că aşa-i — zise Alice 

— Ei — vorbi mai departe Pisica — câinele mârâie când se supără şi 
dă din coadă când se bucură. Da' eu mărâi când mă bucur şi dau din 
coadă când mă supăr. Aşa că sunt nebună. 

— Eu zic că torci, nu că mârâi — spuse Alice. 

— Zi-i cum vrei — spuse Pisica ...Şi tu joci azi crochet cu Regina? 

— Mi-ar place foarte mult — zise Alice dar n-am fost invitată până 
acum. 

— O să mă vezi acolo — zise Pisica, şi pieri. 

Alice nu fu prea mirată; se obişnuise cu ciudăţeniile. Pe când încă se 
mai uita la locul unde stătuse Pisica, deodată aceasta apăru iar. 

— Ascultă, ce s-a făcut copilul? Era cât p-aci să uit să te întreb. 

— S-a prefăcut în purcel — răspunse Alice liniştită, de parcă Pisica 
s-ar fi întors în chip firesc. 

— Am ştiut eu c-aşa o să fie — zise Pisica şi iarăşi pieri. 

Alice mai stătu puţin, căci se cam aştepta s-o vadă apărând din nou, 
dar Pisica nu mai apăru, aşa că, după un minut-două, Alice o porni înspre 
partea unde aflase că sta lepurele de Martie. "Pălărieri am mai văzut — 
îşi zise — tot mai interesant o să fie lepurele de Martie; şi acum, fiind 
luna mai, poate că no să fie nebun rău — în tot cazul, are să fie mai 
puţin nebun ca îi martie." 

Pe când îşi vorbea aşa, ridică ochii şi — poftim! — iar şedea Pisica 
pe o creangă de copac. 

— Ai zis purcel ori cercel? spuse Pisica 

— Am zis purcel — răspunse Alice — şi mi-ar place să nu mai tot 
apari şi să dispari chiar aşa, fără veste — m-ai ameţit, nu alta. 

— Bine — zise Pisica, şi de data asta dispăru încet de tot, începând 
cu vârful cozi şi sfârşind cu rânjetul, care mai zăbovi câtva timp, după ce 
tot restul pisicii dispăruse. 

"Ce curios! gândi Alice Pisică fără rânjet am mai văzut, dar rânjet 
fără pisică! Aşa ceva n-am pomenit de când trăiesc." 

Nu mai înaintă mult şi dădu cu ochii de casa lepurelui de Martie; îşi 
închipui că aceea era, pentru că hogeacurile se înălţau în chip de urechi, 


iar acoperişul era stuhuit cu păr de iepure. 

Era o casă atât de mare, încât Alice nu prea se încumetă să se 
apropie până nu mai ronţăi niţeluş din bucăţica de ciupercă ce-o ţinea în 
mâna stângă, ca să crească la vreo trei palme. Chiar şi aşa, merse spre 
casă cu oarecare şovăială, zicându-şi: "Dar dacă totuşi e nebun rău! Mai 
bine mă duceam să-l văd pe Pălărier!" 


Capitolul VII 
CEAIUL NEBUNILOR 


Sub un copac, în faţa casei, era pusă o masă, la care lepurele de 
Martie şi Pălărierul luau ceaiul. Între ei şedea un Bursucel, care dormea 
buştean; ceilalţi doi îl foloseau drept pernă, proptindu-şi coatele pe el şi 
vorbind pe deasupra capului său. 

"Foarte neplăcut pentru Bursucel — gândi Alice — dar cum tot 
doarme, bănuiesc că nu-l supără." 

Masa era mare, dar toţi trei şedeau înghesuiți într-un colţ. 

— Nu e loc! Nu e loc! strigară, când o văzură venind. 

— E loc destul! spuse Alice indignată, şi se aşeză într-un fotoliu 
mare, la un capăt al mesei. 

— Vrei puţin vin? o întrebă îmbietor lepurele de Martie. 

Alice se uită de-a lungul mesei, dar nu văzu altceva de băut decât 
ceai. 

— Nu văd vin defel — zise. 

— Nici n-avem — spuse Iepurele de Martie. 

— Nu prea e politicos din partea dumitale să oferi ce nu ai — zise 
Alice supărată. 

— Nu prea e politicos nici din partea dumitale să te aşezi fără să fii 
poftită — răspunse lepurele de Martie. 

— N-am ştiut că e masa dumitale — spuse Alice. E pusă pentru mult 
mai mulţi decât trei. 

— Ai părul prea lung, de ce nu ti-l tai? zise Pâlărierul. 

Erau primele cuvinte pe care i le spunea; până acum doar se uitase 
la ea cu mare curiozitate. 

Şi dumneata de ce faci observaţii nepoliticoase? spuse Alice, cu 
oarecare asprime. Ar trebui să ştii că nu e frumos. 

Auzind acestea, Pălărierul făcu nişte ochi foarte mari, dar de spus 
nu spuse decât: 

— Ce asemănare e între o coţofană şi o masă de scris? 

"Ei, acum o să ne distrăm niţeluş! îşi zise în gândul ei Alice. Mă 
bucur c-au început să spună ghicitori" — iar tare spuse: 

— Cred c-o să pot ghici asta. 

— Vrei să zici că gândeşti c-ai putea găsi răspuns la întrebarea asta? 
zise lepurele de Martie. 

— Chiar aşa. 

— Atunci spune ce gândeşti — continuă lepurele nebun. 

— Aşa şi fac — răspunse ea repede — sau cel puţin gândesc ce spun 
e totuna, nu? 

— Ba nu-i deloc totuna — spuse Pălărierul. Păi, atunci ar însemna 
că: "Văd ce mănânc" e totuna cu "Mănânc ce văd". 

— Ar însemna adăugă lepurele nebun — că: "Îmi place ce găsesc" e 
totuna cu: "Găsesc ce-mi place!" 

— Ar însemna — adăugă Bursucelul, care părea a vorbi în somn — 
că: "Respir când dorm" e totuna cu: "Dorm când respir!" 

— La tine e totuna — zise Pălărierul. 

Aci conversaţia încetă şi un minut şezură cu toţii tăcând, în timp ce 


Alice căuta să-şi amintească ce ştie despre coţofene şi mese de scris şi 
nu-şi amintea mare lucru. 

Pălărierul fu cel dintâi care rupse tăcerea. 

— A câta zi din lună e azi? zise, îndreptându-se către Alice; îşi 
scosese din buzunar ceasornicul şi se uita la el necăjit, scuturându-l din 
când în când şi ţinându-l lângă ureche. 

Alice se gândi puţin, apoi spuse: 

— A patra. 

— Cu două zile în urmă! oftă Pălărierul. Ti-am spus să nu ungi roţile 
cu unt! adăugă, uitându-se mânios la Iepure. 

Era un unt foarte gustos răspunse acesta blajin. 

— Da, dar odată cu untul or fi intrat şi ceva firimituri de pâine — 
bombăni Pălărierul. Nu trebuia să ungi rotiţele cu cuțitul de pâine. 

lepurele de Martie luă ceasul şi se uită la el posomorât; apoi îl muie 
în ceaşca sa cu ceai; dar nu găsi ceva mai bun de spus decât ce spusese 
şi mai înainte: 

— Într-adevăr, era un unt foarte gustos! 

Între timp, Alice, oarecum curioasă, privea peste umărul lui, să vadă 
ce face cu ceasul. 

— Ce mai ceas nostim! zise. Arată ziua lunii şi nu arată ora! 

— De ce-ar arăta ora? mormăi Pălărierul. Parcă ceasul dumitale 
arată anul? 

— Bineînţeles că nu — răspunse Alice, fără să pregete — dar asta 
fiindcă stă aşa mult în acelaşi an. 

— La fel şi-al meu — zise Pălărierul. 

Alice rămase foarte uluită. 

Ce spusese Pălărierul părea să n-aibă nici o noimă şi totuşi vorbise 
englezeşte, în limba ei. 

— Nu prea înţeleg — zise ea pe cât putu de politicos. 

— Bursucul iar doarme — spuse Pălărierul şi-i turnă un pic de ceai 
fierbinte pe nas. 

Bursucelul scutură din cap, enervat, şi spuse, fără a deschide ochii: 

— Desigur, desigur, tocmai asta era să spun şi eu. 

— Ai reuşit să dezlegi ghicitoarea? se îndreptă acum Pălărierul către 
Alice. 

— Nu, n-am reuşit — răspunse Alice — care-i răspunsul? 

— Habar n-am! răspunse Pălărierul. 

— Nici eu — spuse Iepurele nebun. 

Alice oftă, plictisită. Apoi zise: 

— Cred c-aţi putea folosi mai bine timpul decât să-l irosiţi cu 
ghicitori fără dezlegare. 

— Timpul! făcu Pălărierul. Eu, dacă vrei să ştii, scriu "Timpul" cu 
literă mare, fiindcă ştiu cât îi place să-l respecţi. E supărăcios, mie-mi 
spui? 

— Nu prea vă înţeleg — zise Alice. 

— Păi sigur! făcu Pălărierul, clătinând din cap cu dispreţ. Ce ştii tu 
despre Timp! Vorbeşti de parcă l-ai cunoaşte — şi, când colo, pun 
rămăşag că nici măcar nu i-ai vorbit vreodată! 

— Asta s-ar putea — zise Alice chibzuind. Dar la lecţia de muzică 
ştiu să bat timpul. 

— Aha! — zise Pălărierul — acum înţeleg. Nu rabdă să fie bătut. 
Vezi, dacă nu l-ai supăra şi dac-aţi fi prieteni, ar pune oricând ceasul cum 
vrei tu. De pildă, să zicem c-ar fi nouă dimineaţa, când trebuie să te 
apuci de lecţii. Ei, c-o şopticică îi dai a înţelege Timpului ce doreşti — şi, 
hopa, se-nvârte ceasul, într-o clipă, până la unu şi jumătate — şi iaca ora 
prânzului! 

— Bine-ar fi să fie! şopti pentru sine lepurele de Martie. 


— Asta ar fi straşnic, într-adevăr — zise Alice, gânditoare — dar vezi 
că atunci nu mi-ar fi încă foame. 

— La început poate că nu — zise Pălărierul — dar n-ai decât să ţii 
ceasul în loc, la unu şi jumătate, cât vrei. 

— Dumneata aşa faci? întrebă Alice. 

Pălărierul dădu din cap, amărât. 

— Eu nu pot! răspunse. Ne-am certat astă-primăvară, prin martie, 
chiar înainte de s-a scrântit dumnealui de cota (şi arătă cu linguriţa de 
ceai spre lepurele de Martie). Era la marele concert dat de Regina de 
Cupă şi eu trebuia să cânt: 


Sclip, sclip, sclip, sclipeşti, maimuță, 
Ei fi oare aghiuţă? 


Cunoşti cântecul, nu? 
— Parcă l-aş cunoaşte... — zise Alice. 
— Mai departe ştii cum e — continuă Pălărierul: 


Sus, deasupra lumii zbori, 
Ca un ceainic printre nori. 


Aci Bursucelul tresări şi începu să cânte prin somn: 

— Printre nori, printre nori, printre nori — şi tot aşa mereu, ca o 
morişcă stricată, de trebuiră să-l ciupească, pentru a-l face să tacă. 

— Ei, nici n-apucasem să termin primul vers — vorbi înainte 
Pălărierul — că Regina a sărit în sus ca friptă şi-a început să zbiere: 
"Masacrează Timpul! Să i se taie capul!" 

— Ce sălbăticie! E îngrozitor! exclamă Alice. 

— Şi de-atunci — continuă Pălărierul, cu glas jalnic — s-a supărat 
Timpul pe mine şi nici vorbă să mai îmi facă ceva pe plac! Acuma e 
întruna ora şase. 

Alice se lumină dintr-o dată 

— De asta sunt atâtea ceşti şi farfurioare pe masă? întrebă. 

— Fireşte — oftă Pălănerul — fiind mereu ora ceaiului, nu mai avem 
când să le spălăm între timp. 

— Şi atunci probabil că vă mutaţi de la o ceaşcă la alta, nu-i aşa? 
întrebă Alice. 

— Chiar aşa, pe măsură ce le folosim — răspunse Pălărierul. 

— Dar ce se-ntâmplă când ajungeţi iar la prima ceaşcă? îndrăzni 
Alice să întrebe. 

— Ce-ar fi să mai schimbăm subiectul? întrerupse lepurele de 
Martie, căscând. A început să mă plictisească. Propun ca domnişoara să 
ne spună o poveste. 

— Nu cred că ştiu vreuna — spuse Alice, îngrijorată de această 
propunere. 

— Atunci să povestească Bursucelul! strigară ceilalţi doi. Hai, 
Bursucel, trezeşte-te! 

Şi-l ciupiră din amândouă părţile. 

Bursucelul deschise alene ochii. 


1 Pălărierul cântă aiurea o binecunoscută poezioară englezească 
pentru copii, care în româneşte ar suna cam aşa: 


Sclip, sclip, sclip, sclipeşti, steluţă, 
Ce-i fi tu oare, drăguță? 
Sus, deasupra lumii zbori, 

Giuvaer sclipind în nori. 


— Nu dormeam — zise cu glas răguşit şi slab — am auzit tot ce-aţi 
vorbit. 

— Spune-ne o poveste! zise Iepurele de Martie. 

— Da, spune-ne o poveste! se rugă de el şi Alice. 

— Şi spune-o repede — adăugă Pălărierul — altfel adormi iar înainte 
s-o termini. 

— Au fost odată trei fetiţe — începu Bursucelul, şi urmă cu mare 
grabă: Şi erau surori, şi le chema Lizica, Lucica şi Tilica; şi trăiau în 
fundul unei fântâni. 

— Da' cu ce se hrăneau? întrebă Alice, care totdeauna nutrea mult 
interes pentru de-ale mâncării. 

— Se hrăneau cu melasă — răspunse Bursucelul, după ce se gândi 
un minut-două. 

— Parcă nu-mi vine a crede — spuse blajin Alice — s-ar fi îmbolnăvit. 

— Păi s-au şi îmbolnăvit — se grăbi să adeverească Bursucelul — au 
fost foarte, foarte bolnave. 

Alice încercă puţintel a se gândi cam cum ar fi o asemenea viaţă 
năstruşnică; dar era prea greu de închipuit, aşa că întrebă din nou: 

— Dar de ce trăiau pe fundul unei fântâni? 

— Mai ia un ceai — îi spuse Alicei, foarte serios, lepurele de Martie. 

— Cum adică să maiiau, când până acum n-am luat nimic! se miră 
Alice, cam jignită. 

— AŞ înţelege să te miri dacă ti-ar fi spus să iei mai puţin ca nimic — 
zise Pălărierul — dar mai mult ca nimic e foarte uşor să iei, nu? 

— N-a cerut nimeni părerea dumitale — zise Alice. 

— Da? Cine face acum observaţii nepoliticoase? întrebă Pălărierul, 
foarte radios. 

Alice nu prea ştiu ce să mai răspundă, aşa că bău puţin ceai şi 
mâncă puţină pâine cu unt, apoi iar se întoarse către Bursucel şi-şi 
repetă întrebarea: 

— De ce trăiau pe fundul unei fântâni? 

Bursucelul iar mai stătu un minut-două să se gândească, apoi zise: 

— Era o fântână de melasă. 

— Nu există una ca asta! se repezi Alice supărată. 

Era gata să mai zică ceva, dar Pălărierul şi lepurele de Martie 
făceau: "Şşt, şşt", iar Bursucelul spuse îmbufnat: 

— Dacă nu poţi să fii cuviincioasă, atunci termină tu povestea! 

— Nu, te rog, spune mai departe! zise Alice foarte smerită. N-o să te 
mai întrerup. Poate o fi existând vreuna 

— Una! Ha! făcu Bursucelul indignat Totuşi consimţi să povestească 
mai departe: Şi-aşa cum spuneam, cele trei fetiţe trăiau pe fundul 
fântânii... şi toată ziua făceau exerciţii de desen... 

— Ce desenau? întreba Alice, uitându-şi făgăduiala. 

— Melasă — spuse Bursucelul, fără a se mai gândi de data asta. 

— Vreau o ceaşcă curată — întrerupse Pălărierul. Hai să ne mutăm 
toţi cu un loc mai încolo. 

Zicând aşa, se şi mută pe locul următor, iar Bursucelul de asemenea 
lepurele de Martie se mută pe locul Bursucelului, iar Alice, 
vrând-nevrând, trebui să ia locul lepurelui nebun. 

Pălărierul fu singurul care profită de pe urma acestui schimb: iar 
Alice se alese cu un loc mult mai neplăcut ca cel dinainte, fiindcă 
lepurele nebun tocmai răsturnase din greşeală cana cu lapte în farfuria 
lui. 

Grijulie să nu-l supere iar pe Bursucel, Alice începu foarte prudent: 

— Dar nu-nţeleg. Cum puteau scoate melasa ca s-o deseneze? 

— Dacă poţi să scoţi apă dintr-o fântână de apă, de ce n-ai putea să 
scoţi melasă dintr-o fântână de melasă, hm, deşteapto? zise Pălărierul. 


Alice nu luă în seamă această observaţie şi se repezi iar, nedu- 
merită, să-l întrebe pe Bursucel: 

— Da' n-ai spus că erau înăuntru, în fântână? 

Bursucelul răspunse foarte apăsat: 

— Am spus că erau în fântână de melasă — şi, către ceilalţi: Vedeţi, 
nu mă lasă! 

Alice se fistâci şi iar mai ascultă câtva timp povestea Bursucelului 
fără să-l întrerupă. 

— Făceau exerciţii de desen — continuă Bursucelul, căscând şi 
frecându-se la ochi, fiindcă i se făcuse foarte somn — şi desenau tot felul 
de lucruri... tot ce începe cu litera I... 

— De ce cu I? întrebă Alice. 

— De ce nu? zise lepurele de Martie. 

Alice tăcu. 

Bursucelul, între timp, închisese ochii şi începuse să moţăie; dar 
când îl ciupi Pălărierul, se trezi, chiţăind speriat, şi povesti mai departe: 

— ...ce începe cu I, de pildă: iarnă, iarbă, imaginaţie, imposibilitate... 
Ştiţi că se zice: "O imposibilitate imposibiloasă" — aţi văzut vreodată 
desenată o imposibiloasă? 

— Dacă mă-ntrebi pe mine — zise Alice, foarte uluită — nu cred. 

— Atunci nu vorbi! o repezi Pălărierul. 

Această mojicie i se păru Alicei insuportabilă; foarte dezgustată, se 
ridică şi plecă. Bursucelul adormi în aceeaşi secundă, iar ceilalţi păreau 
să nici nu fi băgat de seamă că plecase, deşi ea se uită înapoi de vreo 
două ori, cam sperând c-au s-o cheme. Când îi văzu ultima oară, 
încercau să-l våre pe Bursucel în ceainic. 

"In tot cazul, eu acolo nu mai mă duc! îşi zicea Alice căutând un 
drum prin pădure. De când trăiesc n-am mai luat ceaiul cu asemenea 
aiuriţi!" 

Tocmai pe când vorbea aşa, băgă de seamă că unul din copaci avea 
o uşă care ducea înlăuntrul lui. "Asta-i foarte ciudat! gândi ea. Dar ce nu 
e ciudat astăzi? Cred că e mai bine să intru îndată." Şi intră. 

Se văzu din nou în sala cea lungă şi aproape de măsuţa de cleştar. 
"Acuma ştiu mai bine ce am de făcut", îşi spuse, luând mai întâi cheiţa 
de aur şi descuind uşa care ducea spre grădină. Apoi începu să ronţăie 
din ciupercă, până se făcu de vreo două palme (păstrase în buzunar o 
bucăţică); după asta trecu prin gănguleţ şi în sfârşit se văzu în grădina 
cea frumoasă, printre răzoarele de flori strălucind în toate culorile şi 
printre fântânile ce răspândeau răcoare. 


Capitolul VIII : 
O PARTIDA DE CROCHET LA REGINA 


Un arbust stufos de trandafiri se înălța aproape de intrarea în 
grădină; trandafirii înfloriseră albi, dar trei grădinari dădeau zor pe lângă 
arbust şi vopseau florile în roşu. Alicei i se păru foarte ciudată treaba 
asta şi se apropie, să vadă mai de aproape ce făceau. 

Când ajunse alături de grădinari, îl auzi pe unul din ei zicând: 

— Fii atent, Cinci! Uite cum m-ai stropit cu vopsea! 

— Nu-s eu de vină — răspunse Cinci morocănos. Şapte m-a lovit 
peste cot. 

Şapte ridică ochii şj spuse: 

— Aşa, Cinci, dă mereu vina pe alţii! 

— Tu mai bine să taci! spuse Cinci. Ieri am auzit-o pe Regină 
spunând c-ai merita să ţi se taie capul. 

— Da' ce-a făcut? întrebă cel care vorbise întâi. 


— Asta nu te priveşte, Doi! îl repezi Şapte. 

— Ba îl priveşte! zise Cinci. Şi-o să-i spun: i-a adus bucătăresei, în 
loc de ceapă, cepe de lalele. 

Şapte zvârli pensula jos şi tocmai striga: 

— Aşa nedreptate mai rar! 

Când, din întâmplare, dete cu ochii de Alice, care stătea şi-i 
observa. În clipa aceea se opri; ceilalţi se întoarseră şi o văzură şi ei, şi 
toţi îi făcură o plecăciune adâncă. 

— Vreţi să fiţi aşa de buni şi să-mi spuneţi de ce vopsiți trandafirii? 
întrebă Alice cu oarecare sfială. 

Cinci şi Şapte nu ziseră nimic, ci priviră spre Doi Doi începu, cu glas 
scăzut, ca şi cum i-ar fi fost teamă să nu-l audă cineva: 

— Ştiţi, domnişoară, de fapt în locul ăsta trebuia să fie o tufă de 
trandafiri roşii, iar noi, din greşeală, am sădit un trandafir alb, şi dacă 
descoperă Regina boroboaţa asta, pune să ne taie capul la toţi. Aşa că 
încercăm şi noi să facem ce putem, înainte să vină dânsa. 

Chiar atunci Cinci, care-şi plimba îngrijorat privirile prin grădină, 
exclamă: "Regina! Regina!" şi într-o clipă cei trei grădinari se aruncară 
cu faţa la pământ. Se auzi tropot de paşi — se apropia alaiul Reginei. 
Alice întoarse capul, foarte curioasă să o vadă. 

În fruntea alaiului păşeau zece oşteni, purtând halebarde în formă 
de trefle; aveau aceeaşi înfăţişare ca şi cei trei grădinari: lunguieţi şi 
turtiţi, iar mâinile şi picioarele le ţineau întinse spre cele patru colţuri. 

Urmară zece curteni; în loc de diamante purtau, presărate peste tot 
veşmântul, carouri. Ca şi oştenii, treceau doi câte doi. 

După ei veneau copiii perechii regale; erau zece la număr şi drăguţii 
de ei ţopăiau voioşi, ţinându-se de mână doi câte doi; toţi erau 
împodobiţi cu inimi. Urmau oaspeţii — cei mai mulţi dintre ei regi şi 
regine. Printre dânşii, Alice îl recunoscu pe lepurele Alb; era plin de 
neastâmpăr, vorbea pripit şi zâmbea la orice se spunea. Trecu pe lângă 
ea fără s-o observe. 

În urma acestora venea Fantele de Cupă, purtând coroana regelui 
pe o pernă de catifea purpurie. 

Tot acest măreț alai fu încheiat de Regele şi Regina de Cupă, 
împodobiţi de sus până jos cu inimi. 

Alice se întreba dacă nu cumva s-ar cuveni să stea şi ea cu faţa la 
pământ, ca cei trei grădinari, dar nu-şi amintea să fi auzit că asta-i 
obligatoriu când asişti la o paradă. "Şi-apoi — îşi zicea ea — la ce folos 
toată parada, dacă lumea trebuie să stea cu faţa la pământ şi să n-o 
vadă?" 

Aşa că rămase unde se găsea şi aşteptă. 

Când alaiul trecu prin faţa Alicei, cu toţii se opriră şi se uitară la ea, 
iar Regina întrebă cu asprime: 

— Asta cine e? 

Pe Fantele de Cupă îl întrebase, dar el, drept răspuns, făcu doar o 
plecăciune şi zâmbi. 

— Neghiobule! spuse Regina, dând arţăgos capul pe spate, apoi se 
întoarse către Alice: Cum te numeşti, fetiţo? 

— Mă numesc Alice, cu voia Majestății Voastre rosti dânsa foarte 
cuviincioasă, dar în gândul ei adăugă: "A, nu-s decât un pachet cu cărţi 
de joc, la urma urmelor. N-are de ce să-mi fie teamă de ei!" 

— Şi ăştia cine sunt? întrebă Regina, arătând cu degetul spre cei trei 
grădinari aşternuţi la pământ în preajma tufei de trandafiri. 

Fiindcă, vedeţi dumneavoastră, cum stăteau ei cu faţa la pământ, 
iar pe spate purtau aceleaşi semne ca şi toţi ceilalţi, n-avea cum să ştie 
de erau grădinari, ori soldaţi, ori curteni, ori poate chiar trei dintre copiii 
ei. 


— De unde să ştiu eu? răspunse Alice, mirată de propria-i îndrăz- 
neală. Nu-i treaba mea! 

De mânie, Regina se făcu roşie ca focul şi, după ce se holbă o clipă 
la Alice, cu nişte ochi de fiară sălbatică, prinse a răcni: 

— Tăiaţi-i capul! Tăiaţi-i... 

— Prostii! zise Alice răspicat; şi Regina tăcu. 

Regele îi puse mâna pe braţ şi spuse, şovăielnic: 

— Gândeşte-te, draga mea, nu-i decât o copilă! 

Regina îi întoarse spatele, mânioasă, şi-i porunci Fantelui: 

— Întoarce-i cu faţa-n sus, să-i văd! 

Fantele făcu ce i se poruncise: îl întoarse pe cei trei, foarte grijuliu, 
cu vârful piciorului. 

— Ridicaţi-vă! ţipă Regina, cu glas ascuţit. 

Cei trei grădinari săriră în picioare într-o clipită şi începură a face 
plecăciuni Regelui, Reginei, prinţişorilor şi tuturor celor de faţă. 

— Isprăviţi odată! urlă Regina. M-aţi ameţit! Apoi, îndreptându-se 
către tufa de trandafiri: Ce făceaţi aici? 

— Cu voia Majestății Voastre — bâlbâi Doi, foarte smerit, punând un 
genunchi la pământ — încercam să... 

— Las' c-am înţeles! tună Regina (între timp se uitase de aproape la 
trandafiri). Tăiaţi-le capul! 

Şi alaiul se urni din loc, rămânând în urmă doar trei oşteni, pentru a 
executa ordinul Reginei. Nefericiţii grădinari alergară către Alice, 
nădăjduind că-i va scăpa. 

— N-o să vi se taie capul! îi linişti Alice, şi-i băgă pe toţi trei într-un 
ghiveci mare de flori pe care-l găsi la îndemână. 

Cei trei oşteni umblară o clipă-două de colo-colo, uitându-se după 
vinovaţii ce urmau să fie executaţi, apoi o luară la picior şi se alăturară 
foarte liniştiţi convoiului. 

— Le-au căzut capetele? zbieră Regina. 

— La poruncă, Majestate! Li s-au dus capetele! strigără oştenii drept 
răspuns. 

— Foarte bine! răcni Regina. Ştii să joci crochet? 

Oştenii tăcură şi-şi întoarseră privirile către Alice, căci ei îi fusese 
adresată întrebarea. 

— Ştiu! răcni Alice. 

— Atunci haide! zbieră Regina, iar Alice se alătură convoiului, foarte 
curioasă de ce-avea să urmeze. 

— Ce zi... ce zi frumoasă-i azi! rosti un glas sfios lângă dânsa. 

Când se uită, văzu că mergea alături de lepurele Alb, care îi cerceta 
pe furiş faţa, cu priviri neliniştite. 

— Foarte frumoasă! răspunse Alice. Ducesa unde e? 

— Şşt! Şşt! făcu lepuraşul, în şoaptă pripită, uitându-se îngrijorat 
înapoia sa. Apoi se înălţă în vârful picioarelor şi-i şopti Alicei la ureche: E 
condamnată la moarte! 

— Ce-a făcut? zise Alice. 

— Ai spus: "Ce păcat?" întrebă lepurele Alb. 

— AŞ! zise Alice. Nu cred deloc că e păcat. Am întrebat ce-a făcut. 

— l-a tras o palmă Reginei — şuşoti lepurele. 

Alicei îi scăpă un hohot zglobiu de râs. 

— Vai taci! o opri lepurele, în şoaptă speriat! O să te-audă Regina! 
Ştii cum s-a-ntâmplat? Ducesa a venit cam târziu, şi Regina i-a spus... 

— Treceţi toţi la locurile voastre! tună Regina, şi toţi începură să 
alerge care-ncotro, împiedicându-se unul de altul. 

Totuşi, după un minut-două, îşi găsise fiecare locul şi începură să 
joace. 

Alice îşi spunea că în viaţa ei nu mai văzuse un teren de crochet 


atât de ciudat — tot numai moviliţe şi hârtoape — cu arici în loc de mingi 
şi cu păsări-flamingo vii drept ciocane pentru lovit mingile; iar arcurile le 
alcătuiau oştenii, îndoindu-şi trupurile până la pământ şi proptindu-se în 

mâini. 

Cel mai anevoios i se păru Alicei, la început, să-şi mânuiască 
pasărea-flamingo; izbutea ea să-i vâre trupul la subsuoară, cu picioarele 
atârnând în jos, ca să n-o stingherească, dar, de cele mai multe ori, de 
cum îi întindea frumuşel gâtul şi se pregătea să lovească ariciul cu capul 
păsării, flamingo-ul se răsucea brusc şi o privea în faţă cu o mutră atât 
de aiurită, încât, vrând-nevrând, pe Alice o pufnea râsul. Şi când îi 
împingea iar capul în jos şi se pregătea să înceapă, era foarte plictisită 
descoperind că între timp ariciul nu mai sta ghem, ci se desfăşurase şi-şi 
lua tălpăşiţa. Şi ca şi cum toate astea n-ar fi fost de ajuns, ori de câte ori 
tintea un loc unde să lanseze ariciul, se ivea în cale câte o moviliţă sau 
câte o hârtoapă; iar soldaţii-arcuri una-două se sculau şi-o luau din loc, 
spre alte puncte ale terenului. Încât, făcând toate socotelile, Alice se 
încredinţă curând că erau un joc foarte greu. 

Jucătorii jucau toţi deodată, fără a aştepta să le vină rândul, certân- 
du-se întruna şi luptându-se între ei pentru arici. Cât despre Regină, nu 
trecu mult şi fierbea de mânie; umbla încoace şi încolo bătând din picior 
şi răcnind: "Zburaţi-i capul ăstuia! Zburaţi-i capul ăsteia!" 

Alice începu a se nelinişti de-a binelea. E drept, n-avusese deocam- 
dată nici o ciocnire cu Regina, dar ştia că asta se putea întâmpla din 
clipă în clipă. "Ce-o să mă fac atunci? se întreba. După cât le place 
ăstora să taie capete, mai mare mirarea c-au rămas unii în viaţă!" 

Se tot uita pe unde ar putea scăpa şi se întreba dacă va izbuti oare 
s-o şteargă fără s-o vadă careva. Când, deodată, observă că se iveşte 
ceva ciudat în aer; o nedumeri foarte mult la început, dar, după ce se 
uită bine un minut-două, desluşi că era un rânjet şi-şi zise: "Asta-i Pisica 
de Cheshire. Acum, cel puţin, o să am cu cine sta de vorbă". 

— Cum te descurci? o întrebă Pisica, de îndată ce-i mijise destulă 
gură încât să poată vorbi. 

Alice aşteptă până se iviră şi ochii, apoi îi făcu semn din cap. 
"Degeaba i-aş vorbi, până nu apar şi urechile gândi — sau cel puţin una 
din ele." 

După ce mai trecu un minut şi apăru tot capul, Alice puse jos 
pasărea-flamingo şi începu să povestească despre joc, foarte bucuroasă 
că are cine s-o asculte. 

Pisica gândea probabil că se arătase cât era nevoie; în tot cazul 
afară de cap nu mai apăru nimic. 

— Am impresia că nu joacă deloc corect — începu a se văita Alice — 
şi se ceartă toţi, şi fac atâta tărăboi, că nici glasul tău nu ţi-l mai auzi. ŞI 
par să n-aibă pic de reguli; sau, de vor fi având vreunele, nu le respectă 
nimeni. Şi n-ai idee cât te zăpăceşte că-s toate vii. De exemplu, uite colo 
arcul prin care trebuia eu acum să-mi trec mingea — poftim, a aluat-o 
înspre partea ailaltă a terenului! Şi adineauri eram gata-gata să ciocnesc 
ariciul Reginei, dar când 1-a văzut venind pe-al meu, a tulit-o! 

— Cum îţi place Regina? întrebă Pisica încetişor. 

— Deloc — zise Alice e cum nu se poate mai... Chiar atunci băgă de 
seamă că Regina stă în spatele ei şi trage cu urechea, încât îşi continuă 
fraza astfel: ... sigur c-o să câştige, aşa că aproape nici n-are rost să se 
mai continue jocul. 

Regina zâmbi şi trecu mai departe. 

— Cu cine vorbeşti? întrebă Regele, apropiindu-se de Alice şi 
uitându-se cu mare curiozitate la capul Pisicii. 

— Cu o prietenă a mea, o Pisică de Cheshire — spuse Alice daţi-mi 
voie să v-o prezint. 


— Nu-mi place deloc cum arată spuse Regele — totuşi îi dau voie 
să-mi sărute mâna, dacă doreşte. 

— Nu prea doresc — zise Pisica. 

— Nu fi impertinentă — spuse Regele — şi nu te uita aşa la mine! 

Vorbind, se ascunsese îndărătul Alicei. 

— Orice pisică se poate uita la un rege, spuse Alice. Am citit asta 
într-o carte, nu mai ştiu în care. 

— Hm, trebuie să dispară de-aici! hotărî Regele, şi strigă spre 
Regină, care tocmai trecea pe-acolo: Draga mea! Mi-ar place să dispară 
de-aici această pisică. 

Regina avea un singur fel de a soluţiona toate dificultăţile, fie mari, 
fie mici. 

— Să i se taie capul! spuse, fără să întoarcă măcar o privire 
într-acolo, ca să vadă despre ce e vorba. 

— Am să chem chiar eu gâdele — făcu Regele, foarte zelos, şi plecă 
grăbit. 

Alice îşi spuse că mai bine s-ar duce înapoi să vadă cum merge 
jocul, căci auzea din depărtare glasul Reginei, urlând de mânie. O auzise 
până acum condamnând la moarte pe trei dintre jucători, pentru că-şi 
pierduseră rândul, şi nu-i plăcea defel situaţia, fiindcă, în harababura în 
care se juca, nu ştiai niciodată când îţi vine rândul. Aşa că plecă să-şi 
caute ariciul. 

Îl găsi într-o încăierare cu un alt arici şi asta îi păru un prilej 
deosebit de bun ca să-l ciocnească pe unul cu celălalt; singura dificultate 
era că pasărea ce-i servea de ciocan trecuse în cealaltă parte a grădinii, 
unde Alice o vedea încercând cu stângăcie să-şi ia zborul spre un copac. 

Până să-şi prindă flamingo-ul şi să-l aducă înapoi, încăierarea luase 
sfârşit şi amândoi aricii se făcuseră nevăzuţi. "Nu face nimic! gândi Alice 
Tot au plecat toate arcurile din partea asta a terenului!" 

Îşi îndesă bine la subsuoară pasărea-flamingo, ca nu cumva să 
scape iar, şi se duse înapoi, să mai stea puţin de vorbă cu prietena ei. 

Când ajunse din nou unde se găsea Pisica de Cheshire, fu foarte 
mirată văzând că se adunase în juru-i o mare mulţime; era în curs o 
discuţie între gâde, Rege şi Regină, care vorbeau de-a valma, în timp ce 
asistenţa era foarte tăcută şi nu părea deloc la largul ei. 

În clipa când se ivi Alice, cei trei îi cerură să rezolve ea problema şi 
fiecare îşi repetă argumentele; cum vorbeau însă toţi odată, Alicei îi era 
foarte greu să înţeleagă ce spuneau. 

Gâdele susţinea că nu se poate tăia capul cuiva decât dacă există 
un trup: de care să-l desparţi: că niciodată nu i se mai ceruse o 
asemenea treabă şi că nu era să se apuce la vârsta lui de aşa ceva. 

Regele susţinea că orice are cap potate fi decapitat şi că să nu i se 
spună lui prostii. 

Regina susţinea că dacă nu se rezolvă chestia în mai puţin de nici o 
clipă, va ordona să fie executaţi toţi cei de faţă. (De asta şi arătau 
oaspeţii atât de gravi şi îngrijoraţi.) Alicei nu-i veni în gând altceva ce-ar 
fi putut spune decât: 

— Pisica e-a Ducesei; mai bine întrebaţi-o pe dânsa ce-i de făcut. 

— Ducesa e la închisoare — se întoarse Regina către gâde — du-te 
şi ad-o încoace! 

Gâdele o zbughi ca din puşcă. De cum plecă el, capul Pisicii începu 
să dispară şi, până să se înapoieze gâdele cu Ducesa, capul pierise cu 
desăvârşire. Regele şi gâdele alergau înnebuniţi de colo-colo, căutându-l, 
iar toţi ceilalţi se duseră să joace mai departe crochet. 


Capitolul IX 


POVESTEA FALSEI BROAŞTE TESTOASE 


— Nici nu-ţi închipui cât mă bucur că te revăd, micuța mea dragă! 
spuse Ducesa, luând-o drăgăstos de braţ pe Alice şi pornind cu ea în 
plimbare. 

Alice era foarte bucuroasă că o vede într-o dispoziţie atât de 
plăcută; gândi în sinea ei că poate numai din pricina piperului fusese 
atât de sălbatică la prima lor intâlnire, în bucătărie. 

"Când voi fi eu Ducesă — îşi spuse (fără prea multă convingere) — 
în bucătăria mea nici n-o să existe piper. Supa e foarte bună şi fără el. 
Poate că piperul îi face pe oameni atât de iuți la mânie — gândi mai 
departe, încântată că descoperise o regulă nouă — iar oţetul îi face acri, 
muşeţelul — amari şi... şi bomboanele, dulciurile de tot felul îi fac pe 
copii să fie blânzi şi buni. Ce bine-ar fi să ştie asta toată lumea; desigur 
că atunci n-ar mai fi cei mari aşa zgârciţi cu dulciurile." 

Între timp uitase de Ducesă şi tresări când n auzi glasul foarte 
aproape de urechea ei. 

— Te gândeşti la ceva, draga mea, şi din cauza asta ai uitat să mai 
vorbeşti. Nu pot să-ţi spun imediat care-i morala acestui lucru, dar o 
să-mi aduc aminte numaidecât. 

— Poate n-are nici o morală — îndrăzni Alice a-şi da părerea. 

— Da' de unde, da' de unde, fetiţo! zise Ducesa. Orişice pe lume are 
o morală, da' trebuie să ştii s-o găseşti. 

Vorbind astfel, se vâri şi mai aproape de Alice. 

Fetei nu-i plăcea deloc s-o simtă atât de aproape; mai întâi fiindcă 
Ducesa era o pocitanie, şi-apoi fiindcă era exact atât de înaltă încât să-şi 
proptească bărbia de umărul Alicei — şi Alice găsea că e o bărbie foarte 
ascuţită şi incomodă. Totuşi, cum nu-i plăcea să fie nepoliticoasă, răbda 
cât putea. 

— Jocul merge ceva mai bine acuma — spuse, ca să întreţină niţel 
conversaţia. 

— Aşa e — zise Ducesa — şi morala acestui lucru este: "O, doar 
dragostea, doar dragostea pune-n mişcare lumea!" 

— Cineva a spus — şuşoti Alice — că lumea se mişcă mai bine când 
îşi vede fiecare de treaba lui. 

— A, fireşte! E cam acelaşi lucru — zise Ducesa, ciocănind cu 
bărbia-i mică şi ascuţită umărul Alicei, pe când adăuga: ... Şi morala 
acestui lucru este: "Tu descurcă-te cu înţelesul, că vorbele se descurcă 
singure". 

"Ce-i mai place să găsească o morală în toate!" îşi zise Alice în 
gândul ei. 

— Te miri desigur de ce nu te iau de mijloc? spuse Ducesa după 
câtva timp. Din pricină că nu prea ştiu cât e de blând flamingo-ul tău. 
Oare să fac o încercare? 

— S-ar putea să muşte — răspunse Alice, prudent. 

Adevărul e că nu era deloc dornică de această încercare. 

— Ai dreptate — zise Ducesa — şi flamingii şi muştarul pişcă. lar 
morala ăstui lucru este: "Păsările de un soi cată-le-n acelaşi roi". 

— Numai că muştarul nu e pasăre — observă Alice. 

— lar ai dreptate! zise Ducesa. Ce isteţ le lămureşti tu pe toate! 

— E un mineral... parcă... 

— Fireşte că asta e — răspunse Ducesa, gata să aprobe orice părere 
a Alicei. Sunt p-aici, p-aproape, nişte mine mari de muştar. Şi morala 
acestui lucru este: "Cât e mai mult la mine, e mai puţin la tine!" 

— A, acum ştiu! exclamă Alice, neatentă la ultima cuget a Ducesei. 
E o legumă. Nu pare, dar asta este. 

— Ai perfectă dreptate! zise Ducesa. Şi morala acestui lucru este: 


"Fii ce-ai vrea să pari a fi" sau, mai simplu spus, dacă vrei: "Nu-ţi închipui 
niciodată că nu eşti altceva decât ceea ce ar putea părea altora că ceea 
ce erai sau ai fi putut fi nu era altceva decât ceea ce ai fost părându-li-se 
a fi altceva". 

— Cred că v-aş înţelege mai bine — spuse Alice foarte politicos — 
dacă aş vedea scris pe hârtie ce spuneţi; aşa nu prea pot să vă 
urmăresc. 

— Asta nu-i nimic pe lângă ce aş putea să spun, dacă aş vrea — 
făcu Ducesa, măgulită. 

— Vă rog, nu vă osteniţi să spuneţi şi mai mult! exclamă Alice. 

— A, nici să nu vorbeşti de osteneau! protestă Ducesa. Îţi fac cadou 
tot ce am spus până acum. 

"Ieftin cadou! gândi Alice. Noroc că nu ni se fac şi de ziua noastră 
asemenea cadouri!" Fireşte că nu cuteza să spună asta cu glas tare. 

— Iar te gândeşti? întrebă Ducesa, mai ciocănindu-i niţel umărul cu 
bărbia-i mică şi ascuţită. 

— Am dreptul să gândesc — zise Alice răspicat, căci situaţia începea 
s-o cam supere. 

— Cam atâta drept — răspunse Ducesa — cât au purceii să zboare, 
şi mo... 

Dar în clipa asta, spre marea uimire a Alicei, glasul Ducesei se 
stinse, chiar în mijlocul cuvântului ei favorit, "morala", iar braţul petrecut 
printr-al fetiţei începu să tremure. Alice ridică ochii, şi iat-o pe Regină 
stând în faţa lor, cu braţele încrucişate şi întunecată la faţă ca cerul pe 
furtună. 

— Ce zi frumoasă, Majestate! începu Ducesa, cu o voce mică, 
smerită. 

— Ascultă! — tună Regina, bătând mânioasă din picior pe când 
vorbea — să nu zici că nu te-am vestit: ori zbori de-aici, ori îţi zboară 
capul! Şi asta în mai puţin de jumătate clipă! Alege! 

Ducesa alese şi dispăru îndată. 

— Să continuăm jocul — îi spuse Regina Alicei; iar Alice, prea 
speriată ca să poată rosti ceva, o urmă cu pas şovăielnic înapoi spre 
terenul de crochet. 

Ceilalţi invitaţi, profitând de absenţa Reginei, se odihneau la umbră; 
dar de îndată ce-o văzură, se întoarseră cu grabă la joc, Regina făcând 
singura observaţie că o clipă de întârziere îi va costa viaţa. 

Pe când jucau, Regina se certa necontenit cu ceilalţi jucători şi 
răcnea mereu: "Zburaţi-i capul ăstuia! Zburaţi-i capul ăsteia!" 

Cei condamnaţi erau luaţi sub pază de către oşteni, care, fireşte, 
pentru a îndeplini această sarcină, trebuiau să renunţe la rolul de arcuri; 
cam într-o jumătate de oră, nu mai rămăseseră arcuri defel, iar jucătorii, 
cu excepţia Regelui, Reginei şi Alicei, se aflau toţi sub pază şi 
condamnaţi la moarte. 

Atunci Regina, abia mai trăgându-şi sufletul de mult ce răcnise, se 
lipsi de joc. Se apropie de Alice şi o întrebă: 

— Ai văzut-o pe Falsa Broască Ţestoasă? 

— Nu — răspunse Alice — nici nu ştiu ce înseamnă "Falsă Broască 
Ţestoasă'". 

— E Broasca Ţestoasă din care se face "Supă falsă de Broască 
Ţestoasă". 

— Nici n-am văzut-o, nici n-am mai auzit de ea — zise Alice. 

— Atunci haide — spuse Regina — are să-ţi istorisească povestea ei. 

Pe când se îndepărtau împreună, Alice îl auzi pe Rege vorbindu-le 
încetişor oaspeţilor: 

— Sunteţi cu toţii graţiaţi! le spunea. 

"Ah, ce bine!" gândi Alice, răsuflând uşurată: fusese foarte nefericită 


ştiind că Regina poruncise atât de multe condamnări la moarte. 

Foarte curând dădură de un Grifon care dormea dus, la soare. 

— Trezeşte-te, măi lenevosule — spuse Regina şi du-o pe 
domnişoara asta la Falsa Broască Ţestoasă, s-o vadă şi să-i audă 
povestea. Eu trebuie să mă duc înapoi, ca să supraveghez execuțiile ce 
le-am poruncit. 

Şi plecă, lăsând-o pe fetiţă singură cu Grifonul. Alicei nu-i prea 
plăcea cum arăta această făptură, dar se gândi că la urma urmei n-avea 
să fie mai primejdios să rămână cu ea, decât să se ducă după acea 
Regină atât de crudă. Aşadar rămase şi aşteptă. 

Grifonul se ridică şi se frecă la ochi, apoi o urmări cu privirea pe 
Regină până nu se mai văzu; şi-apoi râse pe înfundate. 

— Caraghioasa! chicoti Grifonul, în parte pentru sine, în parte către 
Alice. 

— Cine-i caraghioasă? întrebă Alice. 

— Păi, aia răspunse Grifonul. Aşa-şi închipuie ea, da' de executat nu 
se execută nici o execuţie, dacă vrei să ştii. Haide! 

"Toată lumea de p-aici îţi spune întruna: «haide!» gândi Alice, 
luându-se încet după dânsul. De când trăiesc nu mi s-a poruncit atâta — 
ba una, ba alta —zău aşa!" 

Nu trecu mult şi-o şi văzură de departe pe Falsa Broască Ţestoasă; 
şedea tristă şi singuratică pe un ciot de stâncă şi, când se mai apropiară, 
Alice o auzi suspinând atât de jalnic, de parcă i s-ar fi frânt inima de 
durere. Îi fu foarte milă de ea. 

— De ce e mâhnită? îl întrebă pe Grifon. 

lar Grifonul răspunse, cam la fel ca şi mai înainte: 

— A! Aşa-şi închipuie ea, da' nu-i mâhnită defel, dacă vrei să ştii. 
Haide! 

Se suiră aşadar până la locul unde şedea Falsa Broască Ţestoasă, 
care îi privi în tăcere, cu ochi mari, înlăcrimaţi. 

— Domnişoara asta spuse Grifonul — cică vrea să-ţi auză povestea, 
d-aia veni. 

— Am să i-o spun — zise Falsa Broască Ţestoasă, cu glas adânc şi 
găunos. Aşezaţi-vă amindoi şi nu rostiţi o vorbă până nu isprăvesc. 

Se aşezară, aşadar, şi nimeni nu scoase o vorbă timp de câteva 
minute. În gândul ei, Alice îşi zicea: "Nu văd cum o să isprăvească 
vreodată, dacă nu începe". Totuşi aşteptă, răbdătoare 

— Pe vremuri, spuse în sfârşit Falsa Broască Ţestoasă oftând adânc 
— eram o adevărată Broască Ţestoasă. 

Acestor cuvinte le urmă o tăcere foarte lungă, întreruptă doar la 
răstimpuri de câte o exclamaţie cârâită de-a Grifonului şi de 
necontenitele hohote de plâns ale Falsei Broaşte Ţestoase. 

Alice era cât p-aci să se ridice şi să spună: "Vă mulţumesc foarte 
mult pentru povestea dumneavoastră atât de interesantă", totuşi, 
vrând-nevrând, gândi că trebuie să mai urmeze ceva, aşa că şezu 
liniştită şi nu mai spuse nimic. 

— Când eram mici — continuă în cele din urmă Falsa Broască 
Ţestoasă, ceva mai potolit, deşi ici şi colo tot îi mai scăpa câte un sughiţ 
de plâns — mergeam la şcoală în mare. Profesoara era o bătrână 
Broască Ţestoasă. Îi ziceam Privighetoarea. 

— Da' de ce-i ziceaţi aşa? Că doar nu era Privighetoare! întrebă 
Alice. 

— Îi ziceam Privighetoare, fiindcă ne era Supraveghetoare! 
răspunse supărată Falsa Broască Ţestoasă. Da' grea de cap mai eşti! 

— Mă mir că nu ţi-e ruşine să mai întrebi ceva atât de lesne de 
priceput — adăugă Grifonul. 

Apoi tăcură amândoi, privind-o; bietei Alice îi venea să intre în 


pământ, nu alta. 

În cele din urmă, Grifonul îi spuse Falsei Broaşte Ţestoase: 

— Hai, soro, dă-i drumu'! Nu ne ţine toată ziua! 

lar Falsa Broască Ţestoasă continuă: 

— Da, mergeam la şcoală în mare, deşi poate n-ai să crezi. 

— Am zis eu că nu cred? o întrerupse Alice. 

— Ai zis — spuse Falsa Broască Ţestoasă. 

— Ţine-ţi gura! adăugă Grifonul, înainte ca Alice să mai poată spune 
ceva. 

Falsa Broască Ţestoasă continuă: 

— Ni s-a dat o educaţie foarte îngrijită. Află că am mers la cursuri zi 
de zi. i 

— Şi eu am mers la cursuri de zi. Asta nu-i motiv să te mândreşti. 

— Erau şi cursuri speciale la şcoala ta? întrebă Falsa Broască 
Ţestoasă, cam îngrijorată. 

— Da — zise Alice — de Franceză şi de Muzică. 

— Şi de Spălat? întrebă Falsa Broască Ţestoasă. 

— AŞ! Nici pomeneală!... Asta nu se-nvaţă la şcoală! se supără Alice. 

— Înseamnă că n-ai mers la o şcoală dintre cele mai bune — spuse 
Falsa Broască Ţestoasă, vădit uşurată. La şcoala noastră lista de materii 
se încheia cu lecţii speciale de Franceză, Muzică şi Spălat. 

— Cred că de aşa ceva nu prea aveaţi nevoie, de vreme ce trăiaţi în 
apă — spuse Alice. 

— Eu n-am putut să mă înscriu la cursurile astea — oftă Falsa 
Broască Ţestoasă. Am urmat numai pe cele obişnuite. 

— Şi care erau acelea? 

— Bineînţeles, mai întâi Pititul şi Visul, răspunse Falsa Broască 
Ţestoasă — apoi diferitele ramuri ale Aritmeticii: Ambiţionarea, Căderea, 
îmbulzirea şi împocirea. 

— N-am mai auzit de "împocire" — cuteză Alice să spună. Ce-i asta? 

Grifonul ridică a mirare amândouă labele. 

— N-ai mai auzit de împocire! exclamă. Sper că ştii ce înseamnă a 
înfrumuseţa? 

— Da — zise Alice şovăielnic — înseamnă a face ceva mai frumos. 

— Ei, atunci — continuă Grifonul — dacă nu ştii ce înseamnă a 
împoci, eşti o nătângă, şi gata! 

Alice nu mai îndrăzni să întrebe nimic în privinţa asta. Se îndreptă 
iar către Falsa Broască Ţestoasă. 

— Şi altceva ce mai aveaţi de învăţat? 

— Păi — răspunse Falsa Broască Ţestoasă, numărând pe labe 
subiectele: Misteria antică şi modernă, Zoografia apelor, apoi Desenul în 
valuri — asta ne preda o dată pe săptămână un bătrân ţipar Tipar-mare; 
ne învăţa să tragem lin linii, să pictăm în Aquarele, să facem lţe în clor şi 
Fiţe în rotocol. 

— Arată-mi şi mie cum se face aşa ceva! o rugă Alice. 

— Păi, eu acuma-s prea ţeapănă, nu pot să-ţi arăt. Şi Grifonul n-a 
învăţat materia asta. 

— N-am avut timp — zise Grifonul — eu am făcut cursul de 
literatură clasică. Profesorul era un Rac foarte bătrân, da, da. 

— El învăţa lumea Râsul şi Plânsul, aşa am auzit — spuse Falsa 
Broască Ţestoasă, apoi oftă: Eu, una, n-am mers la cursurile lui. Marina o 
învăţam şi singură, iar la Greacă se spunea că prea te freacă. 

— Chiar aşa, chiar aşa — cârâi Grifonul, şi oftă la rândul lui. 

Amândoi duseră labele la ochi, copleșiți de amintiri. 

— Şi câte ore pe zi învăţaţi? întrebă Alice, grăbită să schimbe 
subiectul. 

— Zece ore în prima zi şi din zi în zi mai puţin, spuse Falsa Broască 


Ţestoasă. 

— Ciudat program! exclamă Alice. 

— Păi de-aia se cheamă pro-gram lămuri Grifonul — că pân' la urmă 
rămâi c-un dram de învăţătură. 

Era o idee nouă pentru Alice, încât stătu să se gândească puţin la 
cele ce spusese Grifonul, înainte de a pune altă întrebare: 

— Înseamnă că în ziua a unsprezecea nu mai învăţaţi deloc, aveaţi 
liber? 

— Bineînţeles! zise Falsa Broască Ţestoasă. Ne odihneam de atâta 
învăţătură. 

— Dar într-a douăsprezecea cum reluaţi lecţiile? 

— Hai că i-ai spus destul despre lecţii! întrerupse foarte hotărât 
Grifonul. Mai povesteşte-i şi despre jocuri! 


Capitolul X 
CADRILUL HOMARILOR 


Falsa Broască Ţestoasă oftă adânc şi-şi şterse ochii cu dosul labei. 
Apoi se uită la Alice. Încercă să vorbească, dar, timp de un minut-două, 
suspinele îi înecară glasul. 

— O fi având vreun os în gât — zise Grifonul şi se apucă s-o scuture 
zdravăn şi s-o ghiontească în spate. 

În cele din urmă, Falsa Broască Ţestoasă îşi regăsi glasul şi, cu faţa 
scăldată în lacrimi, reîncepu: 

— Poate n-ai trăit mult în mare ("Aşa e" — adeveri Alice) şi se prea 
poate să nu fi făcut niciodată cunoştinţă cu un homar, (Alice fu cât p-aci 
să spună: "Odată am gustat", dar se opri la timp şi zise repede: "Nu, 
niciodată!") aşa că nu-ţi poţi închipui ce încântător e un Cadril de 
Homari! 

— Nu, într-adevăr — spuse Alice. Dar cum e dansul ăsta? 

— Păi — se amestecă Grifonul — prima figură e alinierea de-a lungul 
malului, într-un şir. 

— Ba în două şiruri! strigă plângând Falsa Broască Ţestoasă. Foce, 
broaşte țestoase, ţipari din cei mari şi alţii. După ce au dat la o parte 
toate meduzele... 

— Cu asta se cam pierde timp o întrerupse Grifonul. 

— ...fac doi paşi înainte... 

— Fiecare c-un homar drept ppartener! strigă Grifonul. 

— Bineînţeles — spuse Falsa Broască Ţestoasă. Fac doi paşi înainte, 
trec la loc lângă partener... 

— „schimbă homarii şi se-ntorc în acelaşi fel la linia de pornire — 
completă Grifonul. 

— După aceea — ţine minte! — continuă Falsa Broască Ţestoasă — 
aruncă... 

— Homarii! strigă Grifonul, făcând un salt în aer. 

— Hăt în mare! Cât de tare! 

— înoată după ei! zbieră Grifonul. 

— Se dau peste cap în mare! strigă Falsa Broască Ţestoasă, ca 
înnebunită, făcând tumbe de colo până colo. 

— lar schimbă homarii! răcni Grifonul. 

— Înapoi pe țărm şi... toate astea fac parte din prima figură — zise 
Falsa Broască Ţestoasă, domolindu-şi brusc glasul. 

Şi cele două făpturi care, în tot acest timp, ţopăiseră ca nebune de 
colo-colo, stătură iar locului, foarte triste şi potolite, uitându-se la Alice. 

— Trebuie să fie un dans foarte drăguţ — zise ea, sfios. 

— Ţi-ar place să ţi-l arătăm puţin? întrebă Falsa Broască Ţestoasă. 


— Cum să nu! Vă rog! zise Alice. 

— Hai să încercăm figura întâi! îi spuse Grifonului Falsa Broască 
Ţestoasă. Putem s-o dansăm şi fără homari, nu-i aşa? Care din noi cântă? 

— A, cântă tu! zise Grifonul. Eu am uitat cuvintele. 

Începură, aşadar, să danseze, foarte solemni, jur împrejurul Alicei, 
călcând-o, ici-colo, pe picioare, când treceau prea aproape d fluturând 
labele din faţă pentru a bate măsura, în timp ce Falsa Broască Ţestoasă 
cânta, în ritm domol şi trist, cele ce urmează: 


Mergi, te rog, niţel mai iute — către-un melc zise-o albiță— 

Vine-un porc de mare în urmă şi mă calcă pe codiţă. 

Homarii, broaştele țestoase, toți ne-au luat-o înainte — uite, acuma 
stau în loc! 

Pe prundiş, colo, ne-aşteaptă. Hai, nu intri şi tu-n joc? 

Vii ori nu vii? Vii ori nu vii? Vii să intri şi tu-n joc? 


Vii ori nu vii Vii ori nu vii? Hai, nu intri şi tu-n joc? 


— N-ai idee — zice albita — va fi pură încântare, 

Cu homarii laolaltă când ne-or arunca în mare! 

Dară melcu- atât răspunse: — Prea departe, îi prea departe!... 
Și privi cam echivoc; 

Zise că îi mulţumeşte, dar că el nu intră-n joc. 


N-ar' să intre, n-ar' să poată, n-ar' să intre în ăst joc. 
N-ar' să intre, n-ar' să poată, el nu intră în ăst joc. 

— Ei, şi ce dacă-i departe? zise amicul său solzos, 

Tărm e şi de ceea parte — nu ştii? — şi e tot frumos. 

De ne depărtăm de Anglia, în Franţa ajungem — ce noroc! 
Nu păli, melcule dragă. Hai şi intră şi tu-n joc! 

Vii ori nu vii? Vii ori nu vii? Vii să intri şi tu-n joc? 

Vii ori nu vii? Vii ori nu vii? Hai, nu intri şi tu-n joc? 


— Vă mulţumesc, e foarte interesant să priveşti dansul ăsta — zise 
Alice, bucuroasă că terminaseră în fine — şi tare-mi place cântecul 
despre albiţă! 

— A, cât despre albiţă — zise Falsa Broască Ţestoasă — e... cunoşti 
peştele ăsta, nu? 

— Cum să nu — răspunse Alice — l-am văzut deseori la prân... — 
dar repede se opri. 

— Nu ştiu unde poate fi Prân — zise Falsa Broască Ţestoasă — dar 
dacă l-ai văzut atât de des, ştii desigur cum arată. 

— Cred că da — răspunse Alice pe gânduri. Işi ţine coada în gură şi 
are un înveliş de pesmet. 

— In privinţa pesmetului, te înşeli — spuse Falsa Broască Ţestoasă 
— l-ar clăti apa mării. Dar coada şi-o ţine în gură albiţa; asta din pricină 
că... — aci Falsa Broască Ţestoasă căscă şi închise ochii. Spune-i din ce 
pricină! se întoarse către Grifon. 

— Pricina e — spuse Grifonul — că a vrut neapărat să meargă la 
dans cu homarii. Şi atunci a fost aruncată în mare. Şi atunci a făcut un 
salt foarte mare. Şi atunci şi-a ţinut coada cu dinţii. Şi după aia n-a mai 
putut s-o scoată. Asta e. 

— Vă mulţumesc — zise Alice. E foarte interesant. N-am ştiut până 
acuma atât de multe despre albiţă. 

— Pot să-ţi spun şi mai multe, dacă vrei — zise Grifonul. Ştii de ce i 
se zice albiţă? 

— Nu m-am gândit la asta niciodată — răspunse Alice. De ce? 


— Curăţă ghetele şi pantofii — răspunse Grifonul foarte solemn. 

Alice rămase cu gura căscată. 

— Curăţă ghetele şi pantofii? repetă, uluită. 

— Fireşte! Pantofii tăi cu ce sunt curăţaţi? Ce-i face să lucească? 

Alice îşi cobori privirea asupra pantofilor ei şi, înainte de a răspunde, 
se gândi niţel. 

— ...Cred că se curăţă cu ceva negru. 

— Sub apă, ghetele şi pantofii trebuiesc curăţaţi cu ceva alb — vorbi 
mai departe Grifonul, cu glas adânc. Acum ştii. 

— Şi din ce sunt făcute? întrebă Alice, foarte curioasă. 

— Piele de sardele, toc de batoc — răspunse Grifonul, cam plictisit — 
atâta lucru ştie şi-un chitic. 

— Să fi fost eu în locul albiţei — spuse Alice, care tot se mai gândea 
la cântec — i-aş fi spus purcelului de mare: "Te rog să nute ţii după noi, 
n-avem nevoie de tine!" 

— Te înşeli — zise Falsa Broască Ţestoasă — nici un peşte cu cap nu 
pleacă la drum fără un purcel. 

— Aşa? Într-adevăr? spuse Alice, foarte mirată. 

— Păi cum! zise Falsa Broască Ţestoasă. Dacă ar veni la mine un 
peşte şi mi-ar spune că pleacă în călătorie, întâi şi întâi l-aş întreba: "Cu 
ce purcel?" 

— Poate vrei să zici: cu ce ţel? stărui Alice. 

— Zic ce zic — răspunse Falsa Broască Ţestoasă, jignită. 

lar Grifonul schimbă vorba: 

— Acum povesteşte-ne şi tu despre peripeţiile tale! 

— Aş putea să vă povestesc despre peripeţiile mele, începând de 
azi-dimineaţă; dar despre cele dinainte degeaba v-aş povesti, fiindcă 
atunci nu eram cea de acum. 

— Explică-ne asta! zise Falsa Broască Ţestoasă. 

— Nu, nu! întâi peripeţiile! spuse Grifonul, nerăbdător. Cu 
explicaţiile se pierde prea mult timp! 

Aşadar, Alice se apucă să le povestească peripeţiile ei, începând din 
clipa când văzuse pentru prima dată pe lepuraşul Alb. La început era 
cam stânjenită, mai ales că cei doi ascultători, care-i stăteau alături de 
fiece parte, prea se vârau aproape de ea şi căscau nişte ochi şi nişte 
guri!... Dar, povestind, începu să prindă curaj. Cei doi nu scoaseră nici o 
vorbă, până le istorisi cum încercase să-i spună Omidei poezia: "Eşti 
bătrân, taică Will" şi ieşise cu totul altfel ca de obicei. 

Atunci Falsa Broască Ţestoasă suspină adânc şi zise: 

— Asta-i foarte ciudat! 

— Toate astea sunt cât se poate de ciudate! îşi dădu şi Grifonul 
părerea. 

— Va să zică îţi ieşeau cuvintele anapoda! repetă Falsa Broască 
Ţestoasă, îngândurată. Aş vrea s-o văd încercând să spună o poezie 
acum. Spune-i să înceapă! 

Se uita la Grifon, de parcă ar fi fost convinsă că el se bucură de mai 
multă trecere la Alice. 

— Scoală-te în picioare şi recită: "Aud glasul trântorului" — zise 
Grifonul. 

"Ce obicei au fiinţele astea să-ţi tot poruncească! Acuma mă mai şi 
pun să-mi repet lecţiile! gândi Alice. Dacă-i vorba aşa, mai bine aş fi la 
şcoală!" 

Totuşi se sculă în picioare şi începu să recite, dar atât i se împuiase 
capul cu Cadrilul Homarilor, că mai nu ştia ce spune şi-i ieşiră din gură 
nişte cuvinte cât se poate de ciudate: 


Aud glasul Homarului, mă ia în răspăr: 


"Prea m-ai fiert stacojiu! Pune-mi zahăr în păr!" 
Precum rața cu genele, aşa el cu sprâncenele, 
Îşi strânge cordonul, îşi încheie plastronul. 
Când nisipul uscat îi, e voios şi senin, 

Cu dispreţ îl tratează pe domnul Rechin! 

Dar când urcă mareea şi Rechinii-s pe-aproape, 
Glasu-i sfios tremură şi i se bat pleoapele. 


— E altfel decât obişnuiam s-o spun eu, când eram copil — zise 
Grifonul. 

— Eu n-am mai auzit asta de când sunt — zise Falsa Broască 
Ţestoasă — dar aşa aiureală mai rar! 

Alice tăcea; se aşezase şi-şi ascundea faţa în palme şi se întreba 
dacă vreodată se va mai întâmpla ceva în chip firesc. 

— Aş vrea să mă lămurească — începu Falsa Broască Ţestoasă. 

— N-are cum! se repezi Grifonul. Hai, spune strofa următoare! 

— Bine, da' cum putea să-şj strângă cordonul cu sprâncenele? Nu 
înţeleg. 

— Este prima figură a dansului — spuse Alice; era însă grozav de 
uluită de toată povestea asta şi dornică să schimbe subiectul. 

— Hai, spune strofa următoare! zise iar Grifonul. Incepe aşa: "C-un 
ochi privind în grădina.-i..." 

Deşi era sigură c-o să iasă iar totul anapoda, Alice nu îndrăznea să 
se împotrivească şi recită mai departe, cu glas tremurător: 


C-un ochi privind în grădina-i, văzui 

Pantera cu Buna un pilaf de pui 

Împărţind. Gazda luă orezul şi puiul tot, cu os, 
Oaspelu-i lasă un taler frumos. 

Păpând tot pilaful, Pantera binevoi 

Buhăi linguroiul a i-l dărui; 

Apoi, înşfăcând cuţit şi furculiță, 

Termină ospățul, păpând pe... 


— Ca ce mai reciţi toate prostiile astea o întrerupse Falsa Broască 
Ţestoasă — dacă nu eşti în stare să le şi lămureşti? Năzdrăvănii şi 
bazaconii ca astea chiar că n-am auzit de când sunt! 

— Da, ai face mai bine să te laşi păgubaşă — spuse şi Grifonul. 

Alice atâta aşteptă; tăcu îndată. 

— Să-ncercăm să-ţi mai arătăm o figură din Cadrilul Homarilor? 
continuă Grifonul. Sau preferi să mai cânte ceva Falsa Broască Ţestoasă? 

— Da, să mai cânte ceva Falsa Broască Ţestoasă, dacă vrea să fie 
aşa bună! răspunse Alice, cu atâta grabă încât Grifonul făcu: 

— Hm! pe un ton cam jignit. De, fiecare cu gusturile lui! Cântă-i, 
dragă, cântecul "Supa de Broască Ţestoasă!" 

Falsa Broască Ţestoasă oftă adânc şi începu să cânte, cu glas 
sugrumat de suspine: 


Supă frumoasă, verzuie, săţioasă, 
În castron fierbinte pusă pe masă! 
Cine oare în vânt nu s-ar da 
După asemenea trufanda! 


Su-upă gus-toa-asă! 
Su-upă să-ţioa-asă! 
Su-upa mea de ci-i-nă! 
Su-upă di-vi-i-nă! 


Supă frumoasă, de Broască Ţestoasă! 
Cine-ar cere peşte sau chiar şi vânat, 
Când asemeni supă straşnică i-ai dat! 
Cine la cină s-o soarbă n-ar vrea? 
Cine la cină s-o soarbă n-ar vrea? 


Su-upă gus-toa-asă! 
Su-upă să-ţioa-asă! 
Su-upa mea de ci-i-nă! 
Su-upă di-VI-INĂ! 


— Încă o dată refrenul! strigă Grifonul, dar, tocmai când Falsa 
Broască Ţestoasă prinsese a-l intona, se auzi din depărtare un strigăt: 

— Începe procesul! 

— Haide! strigă Grifonul şi, luând-o pe Alice de mână, o porni zorit, 
fără să mai aştepte sfârşitul cântecului. 

— Despre ce proces e vorba? întrebă Alice, gâfâind de repede ce 
alergase, dar Grifonul nu răspunse decât: 

— Haide! şi-o luă şi mai iute la fugă, pe când în urmă-le o briză 
uşoară aducea tot mai stins melancolicul refren: 


Su-upa mea de ci-i-nă, 
Su-upă di-vi-ină! 


Capitolul XI 
CINE-I HOŢUL TURTELOR? 


Când ajunseră, găsiră pe Rege şi pe Regina de Cupă aşezaţi pe 
tronurile lor, cu o mare mulţime adunată în juru-le — tot felul de păsări şi 
jivine mici — cât şi întregul pachet cu cărţi de joc. Fantele sta în faţa lor, 
ferecat în lanţuri, cu câte un oştean de fiece parte, păzindu-l, iar în 
apropierea Regelui sta lepurele Alb, cu o trompetă într-o mână şi un sul 
de pergament în cealaltă. Chiar în mijlocul curţii de judecată era o masă, 
pe care se afla o farfurie mare cu turte; după înfăţişare păreau atât de 
bune, încât Alicei i se făcu o foame grozavă uitându-se la ele. 

"De-ar termina mai repede cu procesul — gândi ea — şi să înceapă 
a servi prăjiturile!" 

Dar se părea că nici vorbă nu era de aşa ceva; Alice începu deci să 
privească în juru-i, ca să treacă mai repede timpul. 

Nu mai fusese în viaţa ei la o Curte de judecată, dar citise în cărţi 
despre procese şi fu foarte bucuroasă văzând că ştie cum se numeşte 
mai tot ce vedea acolo. 

"Acesta-i judecătorul — îşi zise fiindcă poartă o perucă mare." 

Judecătorul, de altminteri, era însuşi Regele — şi cum purta coroana 
peste perucă (uitaţi-vă la poză dacă vreţi să vedeţi cum) nu părea deloc 
să se simtă la largul lui şi nici frumos nu-i şedea defel. 

"Şi colo e banca juraţilor — gândi Alice iar cele douăsprezece vietăţi 
(n-avea încotro, aşa trebuia să le spună, fiindcă, vedeţi, parte erau 
animale, parte erau păsări) bănuiesc că trebuie să fie jurații." Acest ultim 
cuvânt şi-l spuse de câteva ori în şir, cam fălindu-se în sinea ei că-l ştia, 
căci era încredinţată, pe drept cuvânt, că foarte puţine fetiţe de vârsta ei 
ştiau ce înseamnă. De fapt, ar fi fost la fel de corect dacă ar fi spus că 
cele douăsprezece vietăţi alcătuiau "juriul". 

Cei doisprezece juraţi scriau cu toţii foarte zoriţi pe nişte tăblițe. 

— Ce fac acolo? îl întrebă Alice, în şoaptă, pe Grifon. Doar n-au ce 


scrie până n-a început procesul. 

— îşi scriu numele — îi şopti Grifonul drept răspuns — ca nu cumva 
să le uite înainte de sfârşitul procesului. 

— Ce neghiobi! izbucni cu glas tare Alice, foarte indignată; dar se 
opri repede, căci lepurele Alb striga: 

— Tăcere în sala de judecată! 

lar Regele îşi puse ochelarii pe nas şi se uită îngrijorat împrejur, ca 
să descopere cine vorbea. 

Alice vedeţi desluşit, de parcă s-ar fi uitat peste umerii lor, că toţi 
juraţii scriau pe tăblițe: "Ce neghiobi!"; ba chiar băgă de seamă că unul 
din ei nu ştia cum se scrie cuvântul "neghiobi" şi fu nevoit să-l roage pe 
vecinul lui să-i spună. 

"Frumos or să mai arate tăbliţele lor, la terminarea procesului!" 
gândi Alice. 

Unuia dintre juraţi îi scârţâia condeiul. Fireşte că Alicei î era 
nesuferit zgomotul ăsta, aşa că dădu ocol sălii de judecată, se opri 
îndărătul băncii juraţilor şi găsi curând prilejul să-i ia acelui jurat 
condeiul. Atât de repede făcu treaba asta, încât micuțul jurat, bietul de 
el (care era Bil, Puiul de Şopârlă), nu pricepea defel ce se făcuse 
condeiul lui; şi după ce scotoci jur împrejur, se văzu nevoit să scrie de 
aci încolo cu un deget, ceea ce nu era de mare folos, fiindcă nu lăsa 
urme pe tăbliță. 

— Crainic, citeşte actul de acuzare! spuse Regele. 

Atunci, lepurele Alb suflă de trei ori din trompetă, apoi desfăşură 
sulul de pergament şi citi cele ce urmează: 


Regina de Cupă, astă-vară după 
Amiază, a copt turte; 

Fantele de Cupă, ascuns fiind după 
Nişte uluci late, le-a furat pe toate! 


— Daţi verdictul! se întoarse Regele către juriu. 

— Încă nu, încă nu! întrerupse zorit lepurele. Mai sunt multe până 
atunci! 

— Să fie chemat primul martor! zise Regele, iar lepurele Alb suflă de 
trei ori din trompetă, apoi strigă: 

— Să se înfăţişeze primul martor! 

Primul martor era Pălărierul. Apăru cu o ceaşcă de ceai într-o mână 
şi cu o felie de pâine cu unt în cealaltă. 

— Cer ietare, Majestate, c-am venit la judecată cu astea — începu a 
vorbi — dar încă nu-mi terminasem ceaiul când au venit să mă ia. 

— Ar fi trebuit să-l fi terminat — spuse Regele. Când l-ai început? 

Pălărierul se uită la lepurele de Martie, care îl urmase la Curtea de 
Judecată, braţ la braţ cu Bursucelul. 

— În paisprezece martie mi se pare că era... 

— În cincisprezece — zise Iepurele de Martie. 

— În şaisprezece — zise Bursucelul. 

— Notaţi declaraţiile! se adresă Regele juriului: iar juraţii, plini de 
zel, scriseră toate trei datele pe tăblițe, apoi le adunară între ele şi 
prefăcură rezultatul în şilingi şi peni. 

— Scoate-ţi pălăria! îi spuse Regele Pălărierului. 

— Nu ea mea — zise Pălărierul. 

— E de furat! exclamă Regele, întorcându-se către juraţi, care 
consemnară imediat faptul. 

— Le am de vânzare — încercă să lămurească martorul. N-am nici 
una a mea. Sunt Pălărier. 

La aceste cuvinte, Regina îşi puse ochelarii pe nas şi se uită ţintă la 


Pălărier, care se îngălbeni şi începu să tremure din cap până-n picioare. 

— Depune-ţi mărturia — spuse Regele — şi fii calm, altfel pun să te 
execute pe loc. 

Vorbele Regelui nu părură să-l liniştească defel pe martor. Se tot 
frământa, lăsându-se când pe un picior, când pe celălalt şi uitindu-se 
speriat la Regină: de zăpăcit ce era, muşcă o bucată mare de ceaşcă, în 
loc să muşte din felia de pâine cu unt. 

Chiar în clipa aceea, Alice avu o senzaţie foarte ciudată; o miră mult 
până înţelese ce era: începuse iarăşi să crească. La început voi să se 
ridice şi să plece din sala de judecată; dar se răzgândi şi se hotărî să 
rămână unde era, atâta timp cât avea loc. 

— Fă bine şi nu mă-mpinge aşa! zise Bursucelul, care şedea lângă 
dânsa. Mă striveşti, nu alta! Abia mai răsuflu. 

— N-am încotro — răspunse Alice, cu blândeţe — cresc. 

— N-ai drept să creşti aici — zise Bursucelul. 

— Nu vorbi prostii! spuse Alice, ceva mai îndrăzneţ. Ştii foarte bine 
că şi tu creşti. 

— Da, da' eu cresc cu măsură, cum trebuie, n-o iau razna ca tine. E 
caraghios, zău aşa! 

Şi, sculându-se foarte îmbufnat, trecu în cealaltă parte a sălii. 

Între timp Regina se tot uitase ţintă la Pălărier şi, chiar pe când 
Bursucelul trecea în cealaltă parte a sălii, ea îi spuse unuia dintre aprozi: 

— Să mi se aducă lista cântăreților la ultimul concert! 

Auzind aceste vorbe, nefericitul Pălărier începu să tremure atât de 
tare, încât îi scăpară din picioare amândoi pantofii. 

— Depune-ţi mărturia — repetă Regele furios — că, de nu, pun să te 
execute fără să-mi pese dacă eşti calm sau nu. 

— Majeslate, sunt un biet om sărac, începu Pâlărierul, cu glas 
tremurător. Şi abia începusem să beau ceai — cam de-o 
săptămână-două — şi pâinea cu unt se tot subţia... şi ceaiul sclipea... 

— Ce-ce-ce? Ce sclipea? întrebă Regele. 

— Cu ceai a început — răspunse Pălărierul. 

— Totdeauna începi cu ce-ai! zise sever Regele. Nu mai fă pe 
deşteptul, că atâta lucru ştiu şi eu! Hai, zi înainte! 

— Sunt un biet om sărac — vorbi înainte Pălărierul — şi pân' la urmă 
toate alea sclipeau; da' lepurele de Martie a zis... 

— Ba n-am zis! se repezi să-i taie vorba lepurele de Martie. 

— Ba ai zis! spuse Pălărierul. 

— Nu recunosc! protestă lepurele de Martie. 

— Nu recunoaşte! repetă Regele. Asta să n-o scrieţi. 

— Bine, da' în orice caz Bursucelul a zis — continuă Pălărierul şi se 
uită, grijuliu, să vadă dacă nu cumva şi Bursucelul avea să nege; 
Bursucelul însă nu negă nimic, deoarece dormea buştean. Şi după asta 
— continuă Pălărierul — am mai tăiat nişte pâine cu unt... 

— Dar ce-a zis Bursucelul? întrebă unul din juraţi. 

— Asta nu-mi mai amintesc — răspunse Pălărierul. 

— Trebuie să-ţi aminteşti — interveni Regele — altfel vei fi 
decapitat. 

Nefericitul Pălărier scăpă din mâini ceaşca cu ceai şi pâinea cu unt 
şi căzu în genunchi. 

— Sunt un biet om sărac, Majestate — începu. 

— Eşti un biet prostănac — zise Regele. 

Aci, unul dintre Cobai aplaudă guiţând, dar fu îndată înăbuşit de 
către aprozi. ("Înăbuşit" fiind un cuvânt cam tare, ca să nu se creadă 
cine ştie ce, voi lămuri cum s-a procedat. Aprozii aveau la îndemână un 
sac mare, care se lega la gură cu sfori; acolo l-au băgat pe Cobai, cu 
capul în jos, şi-apoi s-au aşezat pe sac.) 


«Mă bucur că acum ştiu despre ce este vorba — îşi zise Alice. Am 
văzut deseori prin ziare, pe la sfârşitul dărilor de seamă despre procese: 
"Parte din public izbucnește în aplauze; aclamaţiile şi aplauzele sunt 
imediat înăbuşite de către aprozi". Până acum nu înţelegeam ce 
înseamnă.» 

— Dacă asta-i tot ce ştii. poţi să stai jos — vorbi mai departe Regele. 

Mai jos ca acu' nu pot sta, că stau pe podea — zise Pălărierul. 

— Atunci poţi să şezi jos — răspunse Regele. 

Aci izbucni în aplauze celălalt Cobai şi fu de asemenea înăbuşit. 

"Ei, acum s-a sfârşit cu Cobaii! gândi Alice. Pate c-o să meargă mai 
bine procesul." 

— M-aş duce să-mi termin ceaiul — zise Pălărierul, cu o privire 
îngrijorată spre Regină, care parcurgea lista cântăreților la concert. 

— Poţi să pleci — spuse Regele, iar Pălărierul o şterse atât de 
repede, încât uită să-şi mai tragă pantofii în picioare. 

— ... şi-afară îi tăiaţi capul! adăugă Regina către unul dintre aprozi; 
dar Pălărierul se făcuse nevăzut înainte să fi ajuns până la uşă aprodul. 

— Să fie chemat martorul următor! ordonă Regele. 

Martorul următor era bucătăreasa Ducesei. Apăru cu râşniţa de 
piper în mână; de altfel, încă dinainte să fi intrat în sală, Alice ghici cine 
era martora, după corul de strănuturi de la uşă. 

— Depune-ţi mărturia! porunci Regele. 

— N-o depun! răspunse bucătăreasa. 

Regele privi îngrijorat spre lepurele Alb, care-i şuşoti: 

— Majestate, martorei acesteia trebuie să-i luaţi un contra-intero- 
gatoriu. 

— De, dacă trebuie, trebuie — zise Regele amărât, şi după ce-şi 
încrucişă braţele la piept şi o privi pe bucătăreasă atât de crunt, încât 
mai să-i iasă ochii din cap, rosti cu voce adâncă: Cum se fac turtele? 

— Întâi şi întâi pui piper. 

— Melasă! se auzi un glas somnoros îndărătul ei. 

— Gardă, pune-i zgardă Bursucelului ăluia! porni să ţipe Regina. 
Decapitaţi-l! Daţi-l afară din sală! Suprimaţi Bursucelul! Umflaţi-l! 
Radeţi-i capul! 

Fiind mare harababură în sală până să-l scoată pe Bursucel, 
procesul se întrerupse câteva minute; la reluare, se constată că 
bucătăreasa dispăruse. 

— Nu face nimic — zise Regele, pălind foarte uşurat. Chemaţi 
martorul următor. Şi, cu glas scăzut, adăugă către Regină: Draga mea, te 
rog, ia-i tu contra-interogatoriul martorului următor. Mie îmi dă dureri de 
cap! 

Alice se uita la lepuraşul Alb cum cotrobăia prin hârtii, căutând lista 
de martori; era foarte curioasă cine va fi următorul şi ce-o să se 
lămurească din mărturia lui, "căci până acum — îşi spunea ea —nu s-a 
lămurit mai nimic". 

Închipuiţi-vă cât fu de surprinsă când lepuraşul Alb citi, cât putu de 
tare, cu glăsciorul lui piţigăiat, numele: "A li c e". 


Capitolul XII 5 
ALISA DEPUNE MARTURIE 


— Prezent! strigă Alice şi, de emoție, uită cât de mult crescuse în 
ultimele minute şi sări de pe locul ei cu atâta grabă, încât răsturnă cu 
poalele rochiei banca juraţilor, iar aceştia se prăvăliră cu toţii peste 
capetele mulţimii adunate jos, în sală. Zăceau acum, bieţii, împrăştiaţi 
pe podea, amintindu-i foarte limpede de un vas cu peştişori aurii pe 


care-l răsturnase din greşeală, cu o săptămână în urmă. 

— O, vă rog, iertaţi-mă! exclamă Alice, foarte necăjită, şi se apucă 
să-i culeagă de pe jos cât putea de repede; o urmărea păţania cu peştii 
aurii şi i se părea că trebuie într-o clipă să-i adune şi să-i pună la locul lor 
pe juraţi, altfel vor muri. 

— Procesul nu poate continua — spuse Regele, cu voce foarte gravă 
— până ce toţi juraţii nu vor sta la locurile lor aşa cum se cuvine, toţi — 
repetă foarte apăsat, privind ţintă la Alice pe când vorbea. 

Alice se uită spre banca juraţilor şi văzu că, în grabă, băgase Puiul 
de Şopârnlă cu capul în jos, iar biata vietate dădea din coadă foarte 
mâhnită, fiindu-i cu neputinţă a se mişca. Alice îl scoase iar pe Bil şi-l 
puse la loc cum se cuvenea: "Nu că ar avea vreo importanţă — îşi spuse. 
Pentru lămurirea procesului cred că e totuna dacă Bil stă în cap sau în 
coadă". 

De cum îşi mai reveniră juraţii din spaima ce o trăseseră când s-au 
văzut răsturnaţi şi de îndată ce fură găsite şi li se înmânară tăbliţele şi 
condeiele, se apucară cu mare sârguinţă să scrie istoricul accidentului. 
Cu toţii scriau, afară de Bil, Puiul de Şopârlă, mult prea copleşit de 
ultimele evenimente încât să mai fie în stare de altceva decât să şadă cu 
gura căscată, privind tavanul tribunalului. 

— Ce ştii în această problemă? o întrebă Regele pe Alice. 

— Nimic — răspunse Alice. 

— Absolut nimic? stărui Regele. 

— Absolut nimic — răspunse Alice. 

— Asta este foarte important — zise Regele, întorcându-se către 
juraţi. 

Aceştia erau gata să scrie pe tăblițe ce rostise Regele, când 
interveni lepurele Alb: 

— Neimportant vrea desigur să spună Majestatea Voastră — făcu el, 
pe un ton foarte respectuos, dar încruntându-se şi schimonosindu-se la 
Rege în timp ce vorbea. 

— Neimportant, bineînţeles, am vrut să zic — se corectă grabnic 
Regele, apoi continuă cu glas scăzut, pentru sine: Im- 
portant-neimportant, neimportant-important — de parcă ar fi vrut să 
încerce care cuvânt suna mai bine. 

Unii dintre juraţi notară "important", iar alţii "neimportant". Alice 
stătea destul de aproape încât să poată vedea lămurit tot ce scriau pe 
tăblițe. 

"Si-aşa, şi-aşa, tot n-are nici o importanţă", gândi ea. 

În clipa aceasta, Regele, care câtva timp zmângălise de zor ceva în 
caietul lui cu însemnări, strigă cu glas răsunător: 

— Linişte! Apoi citi din caiet: "Regulamentul Patruzeci şi doi. Orice 
persoană care are o înălțime mai mare de un kilometru este obligată să 
părăsească sala de judecată". 

Toată lumea se uită spre Alice. 

— Eu n-am o înălţime de un kilometru — spuse Alice. 

— Ba ai — zise Regele. 

— Ai aproape doi kilometri — adăugă Regina 

— Şi dacă! De plecat tot nu plec — spuse Alice — şi-afară de asta 
nici nu este un regulament reglementar: l-aţi inventat acuma. 

— Este cel mai vechi regulament din cod — spuse Regele. 

— Dac-ar fi aşa, s-ar fi chemat Regulamentul numărul Unu, ripostă 
Alice. 

Regele păli şi închise repede caietul cu însemnări. 

— Daţi verdictul! spuse către juriu, cu glas moale şi tremurător. 

— Cu voia Majestății Voastre, mai sunt încă mărturii de examinat — 
sări cu mare grabă lepurele Alb — chiar acum s-a găsit această hârtie. 


— Ce e în ea? întrebă Regina. 

— Încă n-am deschis-o — spuse lepurele Alb — dar pare să fie o 
scrisoare, pe care deţinutul a scris-o cuiva. 

— Asta trebuie să fie — spuse Regele — afară doar dacă o fi scris-o 
nimănui, ceea ce ştim că nu prea se obişnuieşte. 

— Cui este adresată? întrebă unul dintre jurati. 

— Nu e adresată deloc — spuse lepurele Alb; pe partea din afară nu 
scrie nimic. Pe când vorbea, deschise hârtia şi adăugă: Până la urmă, nici 
nu este scrisoare, e o poezie. 

— E scrisul acuzatului? întrebă un alt jurat 

— Nu — zise lepurele Alb — şi tocmai asta-i cel mai curios! 

(Juraţii rămaseră toţi foarte consternaţi.) 

— Se vede c-o li imitat scrisul altcuiva — spuse Regele. 

(Juraţii se luminară la faţă.) 

— Vă rog, Majestate, spuse Fantele n-am scris eu hârtia asta şi nu 
se poate dovedi că am scris-o, fiindcă nu e nici o iscălitură la urmă. 

— Dacă n-ai iscălit — spuse Regele — cazul este şi mai grav. Sigur 
că ai scris-o cu gând rău, altfel te iscăleai, ca un om de treabă. 

La aceste cuvinte izbucniră aplauze unanime în sală, fiindcă era 
prima oară în această zi când Regele se arătase cu adevărat isteţ. 

— Fireşte că asta îi dovedeşte vinovăția — spuse Regina — aşa încât 
decapi... 

— Ba nu dovedeşte nici o vinovăţie! îi tăie vorba Alice. Cum, da' nici 
nu ştiţi ce scrie în poezia aceea! 

— Citeşte-o! porunci Regele. 

lepurele Alb îşi puse ochelarii. 

— Cu ce să încep, Majestate? întrebă. 

— Începe cu începutul — porunci Regele cu glas solemn şi citeşte 
până se termină, apoi te opreşti. 

În sală se lăsă o tăcere profundă, în timp ce lepurele Alb dădu citire 
acestor versuri: 


Aflat-am că ai fost la ea, 

Lui i-ai vorbii de chestia mea. 
Ea a dat bune mărturii, 

Dar spus-a că să-not n-aş şti. 


EI vorbă le-a trimis că eu 
Aş fi ascuns la heleşteu; 
De urmăreşte treaba ea, 
Dai şi tu sigur de belea. 


Ei i-am dat una, iară lui, îi dară dânşii două, 

Vreo trei sau cam aşa ceva, atâta ne-ai dat nouă, 
Pân' la urmă tot la tine s-au întors iar toate, 

Deşi ale mele fost-au, fără doar şi poate. 


Dacă pe mine sau pe ea 

Ne-ar implica — cumva, cândva — 
În astă chestie, el, vezi bine, 
Nădejdea-o pune doar în tine. 


Credinţa mea e că pe seară, 
('Nainte ţandăra să-i sară) 
Tu între el şi noi şi ele-ai fost 
O piedică, cam fără rost. 


Nu-i spune lui că ei îi plăcură, 

Şi pentru toată lumea — îmi jură! — 
Să fie o taină mare asta! 

Atâta îti mai spun — şi basta! 


— lată proba cea mai însemnată care ni s-a înfăţişat până acum — 
spuse Regele, frecându-şi mâinile — aşadar, juraţii să... 

— Îi dau zece bani oricăruia dintre juraţi care e în stare să lă- 
murească înţelesul acestei "probe" — spuse Alice. In ultimele minute 
crescuse atât de mare, încât nu-i mai era câtuşi de puţin teamă să-l 
întrerupă pe Rege. Eu cred că poezia asta n-are nici pic de înţeles. Toţi 
juraţii scriseră pe tăblițe: "Ea crede că poezia asta n-are nici pic de 
înţeles"; dar nici unul nu încercă să lămurească înţelesul documentului. 

— Dacă n-are înţeles, cu atât mai bine — spuse Regele — nu trebuie 
să ne mai batem capul să-l căutăm... Şi totuşi, mai ştii — urmă, punând 
hârtia cu versurile pe genunchi şi uitându-se chiorâş la ea. Dacă stau să 
mă gândesc, parc-ar avea oarecare înţeles... "Spus-a că să-not n-aş şti." 
Nu ştii să înoţi, nu-i aşa? adăugă îndreptându-se către Fante. 

Fantele clătină din cap amărât. 

— Am eu aerul că ştiu să înot? răspunse. (Fireşte că n-avea, de 
vreme ce era făcut cu totul şi cu unul din carton.) 

— Ei, până acum stăm bine spuse Regele, apoi se apucă să 
mormăie pentru sine versurile: "EI vorbă le-a trimis" — le-a trimis — a, 
probabil că juraţilor. "De urmăreşte treaba ea" — ea e bineînţeles Regina 
"Dai şi tu sigur de belea”. Păi cum nu! "Ei i-am dat una, iară lui îi dară 
dinşii două" — a, vrea să zică ce-a făcut cu turtele, se-nţelege... 

— Da, dar mai departe zice: "Pân' la urmă tot la tine s-au întors iar 
toate" — îl întrerupse Alice. 

— Fireşte, poftim: aicea-s! zise Regele, încântat că reuşise să 
demonstreze ceva, arătând cu un deget turtele de pe masă. Nimic mai 
limpede ca asta. Şi mai departe: "'Nainte ţandăra să-i sară". Nu-i aşa, 
draga mea, că ţie nu-ţi sare niciodată ţandăra? se adresă Reginei. 

— Niciodată! răspunse Regina furioasă, aruncând totodată o 
călimară în capul Puiului de Şopârlă. (Nefericitul Bileţel renunţase să mai 
scrie pe tăbliță cu degetul, fiindcă se convinsese că nu lasă nici o urmă; 
acum însă reîncepu grăbit, folosind cerneala ce i se prelingea pe faţă, 
până se isprăvi.) 

— Dacă nu-ţi sare, atunci nici vorbele astea n-au sare, făcu Regele, 
aruncând o privire satisfăcută în juru-i. 

În sală domnea mai departe liniştea. 

— A fost un joc de cuvinte! strigă Regele mânios, şi toată lumea se 
grăbi să râdă. 

— Juraţii să-şi dea verdictul! spuse Regele, poate pentru a 
douăzecea oară în acea zi. 

— Nu, nu! strigă Regina. Întâi condamnarea şi apoi verdictul! 

— Ce prostie gogonată! exclamă Alice tare. l-auzi colo: întâi să 
condamne şi-apoi să dea verdictul! 

— Ţine-ţi gura! răcni Regina, învineţindu-se de furie. 

— Ba n-o să mi-o ţin! răspunse Alice. 

— Să i se taie capul! zbieră Regina, 

— Cui îi pasă de voi? spuse Alice. (Intre timp crescuse până la 
înălţimea ei deplină). Nu sunteţi decât un pachet cu cărţi de joc! 

În clipa aceasta, toate cărţile din pachet se ridicară mai întâi în 
văzduh, apoi se lăsară din zbor asupră-i. Alice scoase un țipăt scurt — 
parte de teamă, parte de mânie — şi se strădui să le înlăture, dând din 
braţe. Şi se văzu tolănită pe mal, cu capul în poala surorii ei, care da 
binişor deoparte câteva frunze veştede ce fluturaseră din arbori peste 


faţa fetiţei. 

— Trezeşte-te, Alice dragă! Ce mult ai dormit! spuse sora ei. 

— O, am avut un vis atât de ciudat! zise Alice. 

Şi-apoi îi povesti surorii ei, pe cât şi le amintea, straniile peripeții 
despre care aţi citit voi în această carte, iar când termină povestea, 
soră-sa o sărută şi spuse: 

— A fost, într-adevăr, un vis foarte ciudat!... Dar acum dă fuga 
acasă, la ceai! S-a făcut târziu. 

Iar Alice se sculă în picioare şi o tuli spre casă; şi alergând, se tot 
gândea, pe bună dreptate, ce vis minunat avusese. 

Sora ei, însă, rămase liniştită locului. Cu fruntea sprijinită în palmă, 
privea soarele asfinţind şi se gândea la mica Alice şi la minunatele ei 
peripeții. Până la urmă avu şi ca un fel de vis, şi iată ce visă: 

Mai întâi o visă pe mica Alice însăşi; mâinile ei micuţe ii cuprindeau 
din nou genunchii, iar ochii ei strălucitori o priveau în luminile ochilor; îi 
auzea mlădierile glasului, vedea cum îşi aruncă, după obiceiul ei, capul 
pe spate, ca să scape de şuviţele rebele ce-i tot cădeau în ochi. 

Şi pe când asculta sau părea să asculte, tot locul din preajmă-i se 
însufleţi cu straniile făpturi din visul surioarei ei. 

larba înaltă îl foşnea la picioare, călcată în fugă de lepurele Alb; prin 
eleşteul din apropiere înota, plescăind, spre mal, Şoarecele speriat. 
Auzea clinchetul ceştilor de ceai pe masa lepurelui de Martie, şezând cu 
prietenii săi la interminabilul lor ceai, şi glasul ţipător al Reginei, 
poruncind decapitarea nefericiţilor ei oaspeţi. Copilaşul purceluş strănuta 
iarăşi în poala Ducesei, pe când în juru-i ploua şi trăsnea cu farfurii şi 
crătiţi. lar răsuna în văzduh ţipătul Grifonului, scârţâia din nou condeiul 
Puiului de Şopârlă, se auzeau iar glasurile înăbuşite ale Cobailor — toate 
împletite cu îndepărtatele sughiţuri de plâns ale amărâtei. False Broaşte 
Ţestoase. 

Şi tot şedea, cu ochii închişi, şi mai că se credea şi ea în Ţara 
Minunilor — deşi ştia că n-avea decât să deschidă ochii iar, pentru ca 
totul să revină la cele ştiute — iarba să foşnească bătută de vânt şi 
eleşteul să se înfioare din unduirea trestiei, zornăitul ceştilor de porțelan 
pe masa de ceai să se prefacă în clinchet de zurgălăi la gâtul oilor, iar 
răcnetele fioroase ale Reginei — în strigătele ciobănaşului. Şi strănutatul 
copilului, şi ţipătul Grifonului, şi toate celelalte glasuri stranii ştia că s-ar 
schimba în vălmăşagul de zgomote ale curţii forfotinde a fermei, iar 
mugetul vitelor, în depărtare, ar înlocui amarele sughiţuri de plâns ale 
Falsei Broaşte Ţestoase. 

În cele din urmă şi-o închipui pe această surioară a ei cum avea să 
fie cândva, când va creşte mare şi va fi o femeie în toată firea; şi-o 
închipui păstrând, de-a lungul anilor maturi, aceeaşi inimă simplă şi 
iubitoare ce o avea în copilărie; îşi închipui cum va aduna în preajmă-i 
alţi micuţi şi cu poveştile ei năzdrăvane — poate chiar cu visul din Ţara 
Minunilor — le va aprinde luminiţe în ochi, şi cum va lua parte la 
mâhniriie lor, oricât de neînsemnate, şi la curatele lor bucurii, 
amintindu-şi propria ei copilărie şi fericitele zile de vară. 


